
SCULPTURA, PICTURA 

Şl 

GRAVURA ROMÂNEASCĂ 

Prelegeri ţinute la Ateneul Român tn zilele de 7, 14 şi 28 Martie 1936. 


SCULPTURA ROMÂNEASCĂ 

Am fost însărcinat de Universitatea Ateneului să vă vor¬ 
besc despre Arta românească, în numele căreia am fost admis 
în mijlocul Societăţei ei. Pe program am anunţat 3 lecţiuni. 
Ele fac parte dintr’un ciclu de 9 lecţiuni în cari îmi voi pro¬ 
pune a trata întreaga artă românească, atât cea expresivă cât 
şi cea decorativă. 

Anul acesta vă voi vorbi numai de cea expresivă : Sculp¬ 
tura, Pictura, Gravura, rămânând ca la anul viitor să tratez 
arta decorativă românească : Urbanismul, arhitectura şi artele 
industriale. 

Dacă am intervertit ordinea anunţată prin program, tra¬ 
tând astăzi despre sculptură este mai mult pentru a intra în 
ordinea logică a ierarhiei artelor expresive şi apoi, pentrucă 
sculptura românească, fiind mai redusă ca subiect, îmi lasă 
timpul necesar de a face şi o introducere la aceste lecţiuni. 
Această introducere va purta asupra artei, rostului artelor şi 
a clasificaţiunei artelor. 


Ori-ce societate este compusă dintr’o grupare de oameni, 
cari stau în raporturi de interdependenţă pentru aşi satisface 
nevoile lor. Cum omul este făcut din trup şi suflet, aceste ne¬ 
voi sunt fizice şi intelectuale. De aceea ori-ce societate trebue 
să producă materiile necesare pentru satisfacerea acestor ne¬ 
voi. Agricultura şi Industria dau cele necesare pentru trebuin¬ 
ţele fizice. Ştiinţa şi Arta pentru cele intelectuale. 

Ştiinţa are de scop descoperirea adevărului. Arta urmăreşte 
Frumosul. Şi adevărul ca şi frumosul au un caracter comun : 
acela de a reda realitatea. Adevărul este conformitatea dintre 

intelectualitate şi realitate — adică oglindirea exactă a reali» 
tăţei în suflet. In frumos, acest raport între realitate şi inte¬ 
lectualitate nu este adequat, ci intervine în el un element 
sufletesc : temperamentul artistului, care modifică acest ra¬ 
port după o anumită ordine de ritm şi de simetrie. 

Şi adevărul ca şi jţrumosul, pentru a reprezintă o utilitate 
socială, trebue să nu rămâe închis în sufletul, care le conCepe, 
ci trebue să se exprime în afara sufletului, prin modurile de 
expresiune, pe cari le are omul la îndemână, expresiune în 
timp şi în spaţiu : limbagiul vorbit şi grafismul. Arta plastică 
este : o scriitură de forme. 

Pentru artă în special aceste două moduri de expresiuni 
dau cele două categorii de artă : artele ritmice : Poezia, Muzi¬ 
ca, Drama şi artele plastice : Gravura, Pictura, Sculptura. 

Primele sunt mai aproape de suflet, pentrucă cer partici¬ 
parea însuşi a producătorului : Poezia cere rostirea autorului. 
Muzica : glasul cântăreţului; drama însăşi fiinţa actorului, 
cari seriază în timp opera gândită după o normă ritmică. 

Secundele, pentrucă se Jţixează în spaţiu, nu au nevoe de 
prezenţa producătorului : desenul şi gravura înscriu într’o 
singură dimensiune o linie neagră pe o suprafaţă albă (arta 
alb şi negru). Pictura cere o suprafaţă care este acoperită în 
întregime cu amalgamarea culorilor. Sculptura cere cele 3 
dimensiuni pentru volume. Opera plastică se supune la anu¬ 
mite norme de simetrie. 

Primele produc efect numai printre contimporani şi dispar 
odată cu producţia ; celelalte trec la posteritate. Fie-care din¬ 
tre ele poate să participe la avantagiile celorlalte în arte noi. 
Astfel cinematografia seriază în timp producţia grafică ; după 
cum gramofonia şi radiofonia fixează şi extinde peste limitele 
naturale producţiunile ritmice. 

Artele, atât cele ritmice, cât şi cele simetrice se clasifică 
între ele după elementele, cari intră în compunerea lor şi se 
aşeaz^ după complexitatea crescândă sau simplicitatea des- 
crescândă. Astfel pentru artele ritmice avem ordinea : poezie, 
muzică, dramă. Poezia fiind arta cea mai simplă, care între¬ 
buinţează numai cuvântul. Muzica complica rostirea cuvântu¬ 
lui cu cântul ; iar Drama mai adaogă un al treilea element : 
masa trupului omenesc cu mişcările lui : atitudini, gesturi, 
expresii. 

Pentru artele plastice ordinea este : Desenul, Pictura. Scul- 
tura, în care Desenul este arta cea mai simplă, pentrucă între¬ 
buinţează numai linia, după care vine Pictura, care la desen 
aduce agrementul coloarei, care ocupă cele 2 dimensiuni ; iar 
Sculptura prin volume ocupă cele 3 dimensiuni : lungime, 
lăţime şi înălţime. 

Dacă veţi compara artele ritmice cu cele plastice, veţi ver 

dea că ele corespund unele cu altele : Sculptura cu Drama, 
Pictura cu Muzica şi Desenul cu Poezia. 

Dar în artă mai este ceva. Sufletul omenesc nu pune fru¬ 
mosul numai în operile de artă, cari urmăresc numai frumo¬ 
sul ritmic sau plastic. Arta este un mod de expresiune şi su¬ 
fletul omenesc se manifestă şi pentru a exprima altceva : 
adevăruri şi utilităţi. Dacă sufletul omului este bine echilibrat 
va pune frumuseţi şi în aceste manifestaţiuni sau frumuseţea 
va rezulta de la sine din logica acestor producţiuni. 

Astfel în artele plastice mai este agrementul, care se apli¬ 
că unei clădiri, unei mobile, unei îmbrăcăminţi, unui ustensil, 
etc., după cum în artele ritmice mai este agrementul, care se 
dă unui discurs politic, unei pledoarii, unei conversaţiuni de 
afaceri; unei predici, unei conferinţe, unei conversaţiuni de 
salon sau unei acţiuni amoroase. 

Aşa dar, după cum avem în estetica ritmică : genul didac¬ 
tic faţă de genul poetic (rău definite cu aceşti termeni) avem 
în estetica plastică gerjul decorativ, fa:ă de genul expresiv. 

Acum, înţelegeţi, de ce mi-am împărţit cursul meu în 9 
lecţiuni, dintre cari 3 vor trata despre artele expresive, 3 des¬ 
pre cele decorative şi 3 despre principiile decorativismului 
sculptural, pictural şi linear românesc. 

In toate artele şi la toate popoarele genul decorativ şi di¬ 
dactic au procedat genul expresiv, pentrucă mintea omului se 
îndreaptă întâi către util şi adevăr, şi apoi către frumosul 
pur. 

Ar fi trebuit ca în lecţiunile mele întâi să vă vorbesc des¬ 
pre artele decorative şi apoi de cele expresive, dar pentru că 
interesul publicului e mai atras de arta pură, decât de cea 
decorativă, am intervertit ordinea lămuririlor mele astfel încât 
să fie satisfăcut acel interes. 


1 

Cu acestea zise, să intrăm în obiectul lecţiunei de astăzi; 
Sculptura românească. 

Sculptura este arta plastică cea mai complexă, pentrucă aţi 
văzut, că utilizând cele 3 dimensiuni ale spaţiului, maniază vo¬ 
lume. Ea le făureşte cu ori ce materie, dar obişnuit întrebuin¬ 
ţează ; lemnul, lutul, piatra şi metalul. De altfel acestea sunt 
toate materiile, cari se pot închipui, căci celelalte nu sânţ de¬ 
cât variante ale acestora. Aceste materiale servesc totodată şi 
la construirea lucrurilor utile, de aceea şi sculptura este poate 
prima artă, care apare ; celelalte 2, pictura şi desenul, nefiind 
decât abstracţiuni din aceasta. Sculptura a servit întâi la agre- 
mentarea caselor, a mobilierului, a ustensilului, a îmbrăcă- 
minţei (bijuterii) ca apoi de aci să-şi capete independenţa şi să 
împodobească piaţa publică, mormântul; interiorul clădire! cu 
statuete, care să amintească larii şi penaţii casei. 

Dacă veţi cerceta desvoltarea sculpturei la toate popoareţe, 
veţi vedea că aceasta este originea şi mersul ei. 

jLa noi desvoltarea sculpturei este aceeaşi. 

întâi am avut săpători de chenare de uşi, de ferestre ; să¬ 
pători de tîmple şi de strane ; săpători de pietre de morminte 
şi de cruci de drumuj, mare şi de troiţe. 

Tocmai mai târziu, prin secolul al XIX, ajungem la figura 
omenească, care este măsura tuturor lucrurilor în artă şi în 
sculptură mai mult decât în ori-care alta. 

Sculptura expresivă s’a născut odată cu organizarea civilă 
a statului românesc, căci la noi Biserica nu a fost propice ei. 
Credinţa că „Să nu-ţi faci ţie chip cioplit", ca şi credinţa mu¬ 
sulmană, care ne-a condus atâta vreme, a oprit desvoltarea şi-a 
bas-reliefului şi a rond-bossei. Abea, dacă găsim urme de ele 
în sculptura mică de ornament pe cruci în filigrame sau în 
metal repusat, pe scoarţe de evanghej|ii, etc. 

Lumea civilă a făcut să se nască la noi sculptura şi anume 
nevoea de portreturare şi apoi de pomenirea eroilor poporuJ,ui 
românesc. Pentru monumente publice idea politică sau naţio¬ 
nală este conducătoare, aşa primele monumente ridicate cu 
acest gând de proslăvire a unui eveniment politic sunt monu¬ 
mentele ridicate în 1834 la Iaşi şi la Brăila în cinstea ocupa- 
ţiunei ruseşti şi a Iţegulamentelor organice, ^ra vorba chiar 
de a se ridica un monument de recunoştinţă lui Kiselef. Ace¬ 
ste monumente sunt nişte piramide de piatră sprijinite pe 
spatele a 4 lei. ;E)le sunt opera inginerilor ruşi. 

Apoi nimic timp de vre-o 20 sau 30 de ani, decât numai 
monumente funerare, cari se ridicau în preajma bisericilor, 
cum este spre exemplu al Domnitorului Qr. Qhika la Colen- 
tina, al Qen. Odobescu la Biserica Icoanei, etc. 

Apoi un muzeu destinat a colecta antichităţi romane. 

Doar mai târziu prin 1856, din spirit de separatism, Assaky 
se gândeşte la un monument în cinstea lui Ştefan cej, Mare. 
Proectul acestui monument a şi fost desenat (^e el. 

Sculptura, însă, se poate spune, că s^a născut la noi în 
ţară la 1865, atunci, când se înfiinţează Şcoala de Bele Arte 
din Bucureşti. Şcoala de Bele Arte din Iaşi deşi mai veche — 
adică din 1860 — nu a avut profesor de sculptură decât foarte 
târziu, la 1879. (Cimitirile s’au înfiinţat tot cam pe atunci 1865). 

Cel, care a ocupat catedra dela Bucureşti a fost Carol 
Storck, german de origine, din Hanau în Bavaria (1826-1887), 
jE)l venea la noi în ţară la 1849 — isgonit la represiunea revo¬ 
luţiei din faris, unde studia, — ca cizelator la bijutierul 
Resch. Aici în Ţară a fost solicitat şi pentru alte ),ucrări de 
sculptură ornamentală şi funerară. J^ste la început şi mode¬ 
lator la atejierul de ornamente a lui (^eorge Fless. Pentru 
aceste scopuri a simţit nevoea de a căpăta şi rudimente),e artei 
statuare şi între 1857-58 se duce la Munich pentru studii. La 

întoarcere îşi crează atelierul său de lucrări de teracotă, apoi 
de piatră, apoi şi de sculptură în lemn. De altfel nu era singu¬ 
rul în ţară, căci tatăl sculptorului Spaethe, tot Oscar (1844— 
19 ) avea un atelier identic. Aici a pregătit lucrări pentru Ex- 

poziţiunile Internaţionale din 1862, 1867. Busturile Domnito¬ 
rului Cuza şi a Doamnei Elena. Al Domnitorului Carol. Domnul 
chiar îi pozase şi mulţumit de această lucrare, l-a însărcinat 
cu catedra de sculptură la Şcoala de Bele Arte, unde a pro¬ 
fesat până la moarte 1887. 

Lucrările de artă, ce făcea erau busturi, spre exemplu al 
lui Th. Aman, Directorul şcoalei de Belearte, Schiller, direc- 
toorul muzeului, etc. La 1869 face şi primul monument ro¬ 
mânesc la noi : Statua Spătarului Cantacuzino, comandat de 
eforia spitalelor civile pentru Spitalul Colţei şi apoi al Dom¬ 
niţei Bălaşa pentru aşezămintele Brâncoveneşti .1881), apoi 
monumentul Domnitorului Ghika, cel decapitat de austriaci, 
dăruit de domnitor oraşului Iaşi şi aşezat la Beilic. Face fron¬ 
tonul Universităţei, monumente funerare şi busturi: Alexandri, 
Kogălniceanu, B. Catargiu, Costaforu, etc. După 1877 Coloa¬ 
nele dela Griviţa şi Smârdan şi frumoasa lucrare : Mama Ră¬ 
niţilor, care a fost dăruit Domniţei Elisabeta pentru devota¬ 
mentul, ce a pus în îngrijirea răniţilor războiului. Apoi scene 
idilice de ţară în genul picturei lui Aman şi Grigorescu : Ţă¬ 
rani şi Ţărance în dimensiuni mici. 

Monumentele mari ale eroilor poporului, cari trebueau 
turnate în bronz, nu se puteau face în ţară, de aceea au fost 
comandate în străinătate, ca monumentul equestru al lui Mi- 
heii Viteazul de Carrier-Belleuse inaugurat la 1874 şi acel al 
lui Ştefan cel Mare de Fremiet inaugurat la Iaşi la Septem¬ 
vrie 1882. Amândouă au provocat mişcări iredentiste. Monu¬ 
mentul Independenţii votat de parlament în 1879 nici astăzi 
nu a luat fiinţă. 

Timp de 20 de ani sculptura românească a fost reprezen¬ 
tată prin el, care nu putea face faţă la toate, aşa că fatal cele¬ 
lalte monumente cerute de nevoea publică trebuea comandate 
în străinătate, cum este monumentul lui Eliade, datorit sculp¬ 
torului veneţian Ferrari, ca şi cel ale lui Ovidiu dela Con¬ 
stanţa, sau monumentul lui Miron Costin (1889) de la Iaşi da¬ 
torit lui Wlad. Hegel, un tânăr polonez, care studia la Paris 
şi a fost recomandat lui V. A. Urechia, iniţiatorul monumen¬ 
tului, de tatăl preşedintelui republicei franceze Carnot. Hegel 
a rămas la noi în ţară şi a avut un rol mare în sculptura 
noastră. A lucrat mult. A făcut monumentul Pompierilor dela 
Arsenal, Monumentul lui C. A. Rosetti, bustul lui Esarcu din 
grădina Ateneului. Frontonul Inst. anatomic. Busturi ale Re¬ 
gelui Carol I, Urechia, Stancescu, Kogălniceanu, Istrati, etc. 
şi o alegorie Gloria României. A fost şi profesor de sculptură 
la Şcoala de fete dela Ateneu, la Şcoala de arte şi meserii, 

unae a format pe Paciurea şi apoi şi la Şcoala de Bele Arte 
dela 1898—1909. Apoi a plecat în America, chemat de alte 
destinuri. 

Tot ca el trecător şi apoi chemat în America, unde este di¬ 
rectorul unei Şcoale de Belearte, a fost sculptorul ungur 

Jolnay. 

In tot timpul profesoratului lui Storck, şcoala nu a produs 
mulţi sculptori. De abea, dacă putem găsi pe un oarecare 
Paul Focşaner (Focşeneanu) mort la vârsta de 28 ani 
(1843—1868) şi de la care a rămaş un bust al lui Mihai Vi¬ 
teazul, care se poate vedea în rotonda Ateneului, sau un Ion 
Sălcianu (185— ) de la care ne-a rămas lucrări de mică 
importanţă. In colo nimic. Singurul elev regulat a fost fiul 
său Carol născut la 1854 dintr’o primă căsătorie a tatălui său, 
El a fost format nu atât la şcoala tatălui său, cât la Şcoala ita¬ 
lienească a lui Rivalta şi apoi la Fildelfia. A moştenit atelierul 
tatălui său şi a continuat lucrările decorative pentru clădiri şi 
monumentele funerare. El a avut o carieră lungă de oarece a 
murit la 1926. De cum s’a întors i s’au dat lucrări importante 
cu statuia Protopopului Tudor (1884) din Curtea şcoalei profe¬ 
sionale de fete. Cel cu care s’a mândrit a fost monumentul gen. 
Davila (1902) din faţa Universităţei însă cel pe care l-a mo¬ 
delat mai cu drag a fost acela conceput de el în cinstea lui 
Aman. 

* 

Bătrânul Storck a mai avut 2 elevi, cari alături de fiul 
său, au reprezentat sculptura românească timp de 20 de ani. 
Aceştia sunt: Ion Georgescu (1857—1898) şi Ştefan lonescu- 
Valbudea (1857— ) amândoi însă îi veneau de la Şcoala 
de Arte şi Meserii. Amândoi au învăţat rudimentele de la 
bătrânul profesor, dar amândoi, în Franţa, s’au desăvârşit, 
primul la sculptorul Dela planche, al doilea la Falguiere şi 
amândoi au trecut apoi prin Italia, ca aproape mai toţi sculp¬ 
torii noştri, dar, care nu le-a fost în avantaj. 

Georgescu îşi făcuse deja un renume în ţară cu „Răpirea 
Proserpinei”, lucrare pentru premiu în străinătate, sau chiar 
în Franţa cu „Rugăciune” o copilă în genunchi, care-şi în¬ 
drepta ruga spre cer şi apoi „Endymion (81-83). 

Lumea românească informată (prin Gion, cronicarul tim¬ 
pului) îl considera ca o speranţă a artei româneşti. Şi nu a 
înşelat aşteptările, căci putem spune, că a fost adevăratul 
părinte al sculpturei româneşti, atât prin influenţa operei lui 
fecundă şi talentată, cât şi prin învăţământ. Lui i se comanda 
monumentul Domniţei Bălaşa (1883) cel din biserică şi bustu- 
rile oamenilor de seamă, cari muriseră atunci : gen. Davila şi 
gen. Teii. Lui busturile lui Matei Basarab şi Vasile Lupu. Lui, 
statuia lui Gheorghe Lazăr (1885) din faţa Universităţei. La 

Salonul din 1885 dela Intim-Club (şi vom vedea la Pictură, 
ce importanţă are acel Salon pentru arta românească) sculp¬ 
tura românească este triumfătoare prin el, „Endymion“ este 
cea mai apreciată lucrare alături de „Vârful cu Dor” a lui 
Mirea. Alături de Endymion expune lucrări printre cari bustu- 
rile Anei Kalenderu, Principelui G. Bibescu, Pascaly, fiul Sto- 
lojan, etc. Reputaţiunea lui se stabileşte numai decât şi este 
tot atât de sărbătorit ca şi Mirea. 

Comenzile încep a-i veni şi cu toate nemulţumirile, ce le-a 
avut din partea unor clienţi dificili, lumea se adresa lui. 

La moartea lui Storck în 1887 nu era nimeni, care să-i 
poată discuta titlurile şi de-aceea i se dă catedra de sculptură, 
învăţământul lui a fost mai fecund decât al lui Storck, pentru 
că a lăsat elevi, cari îi poartă pecetea, şi cari sunt recunoscă¬ 
tori amintirei lui. 

De acum comitetele pentru ridicări de monumente au cui 
se adresa. Monumentul lui Assaky dela Iaşi (1890) i-a fost 
comandat lui.. Bustul lui Bolintineanu ; Bustul grafului Ro- 
setti din grădina Ateneului, ca şi monumentul lui Pake Pro- 
topopescu (1895). Monumentele funerare, ce a făurit sunt ne¬ 
numărate. 

Tot lui se datoreşte înfiinţarea, împreună cu elevii Şcoa- 
lei de Belearte a Societăţei. „Cercul Artistic”, în 1890 care 
trăeşte şi astăzi, dar care atunci a avut un rol însemnat, de 
oarece a întreţinut mişcarea artistică până la înfiinţarea Sa¬ 
lonului oficial din 1894. 

Cel-alt St. lonescu-Valbudea este după părerea mea un 
nedreptăţit, căci este acoperit de uitare, deşi de la el ne-au 
rămas lucrări de cea mai mare frumuseţe, cum este spre 
exemplu „Mihai Nebunul” în care se vede toată vigoarea 
temperamentului său. Tot de la el o „Flora” (1881) de dina¬ 
inte de perioada de studii, iar de după un „învingătorul" lu¬ 
crat cu aceeaşi vigoare ca şi Mihai Nebunul. Dar alături de 
acestea a arătat şi gingăşie în sculpturele lui după copii, în 
diferite poze ; La Bae, în somn.... etc. ca şi în nudul de femee, 
culcat, din rotunda Ateneului. 

Mi se pare că este încă profesor de modelaj la o şcoală de 
arte şi meserii. 

» 

Pe când la Bucureşti se puneau, solid, bazele sculpturei 
româneşti, la Iaşi nu era, decât un singur artist, ieşit şi el 
dela şcoala de meserii, care practica sculptura. Acesta era 
Dim. Tronescu despre care nu ştiu să vă spui prea multe, 
pentrucă şi viaţa lui a fost trăită din greu şi în obscuritate. 
Ştiu numai, că a lucrat o „Independenţa” (poate în vederea 
monumentului proectat de parlament în 1879) care reprezintă 
o temee în zale şi cu mantie romană, ţinând cu dreapta o 

cunună de lauri iar stânga o ţine rezemată pe o pavază. Tot 
de la el e statua „Vanitatea" care a fost apreciată şi de Regele 
Carol I, în 1886, cu ocazia trecerei lui prin Iaşi. Regele, în- 
chipuindu-şi, că un artist cu un astfel de talent trebue să 
trăească bine din arta sa, i-a pus o întrebare în acest sens, la 
care a răspuns desperat „Ba mor de foame. Maiestate !“ 
Regele a intervenit să fie trimes la studii şi la întoarcere a 
fost numit profesor suplinitor la Şcoala de Bele Arte din Iaşi, 
în 1897, când se şi înfiinţează catedra şi pe care a păstrat-o 
până la 1902. 


La Bucureşti generaţia mai tânără, care creştea în umbra 
lui Georgescu era reprezentată prin George Vasilescu (1864 
până la 1897) Filip Marin (1865—1928) Atanasie Constanti- 
nescu (186— ), D. D. Mirea (1868) şi Pavelescu-Dimo 
(1870) şi C. Dumitrescu. 

G. Vasilescu, elev al Şcoalei de Arte şi Meserii, şi-a con¬ 
tinuat studiile la Veneţia cu Ferrari, pe care-1 cunoaştem şi 
unde s’a aclimatat într’atât, încât i se zicea Giorgio Rumeno. 
El este autor al unor foarte reputate busturi şi lucrări ca 
,,Rodica” cum şi a monumentului Vânătorilor dela Ploeşti, a 
monumentului independenţei dela Tulcea. 

Filip Marin sculptor mic şi gros, de statură în contrast cu 
sentimentele lui de trubadur, care nu visa decât alegorii 
uşoare, pe care le executa într’un stil dulce. 

Atanasie Constantinescu un artist care promitea, dar care 
sa pierdut ca şi colegul lui Gheorghiu. 

Pavelescu Dimo, unul dintre elevii cei mai credincioşi 
memoriei lui Georgescu, pentru care a lucrat şi un frumos 
monument. Bun executant de busturi. De la el avem monu¬ 
mentul Regelui Carol dela Craiova. 

Mirea, este sculptorul consacrat scenelor de ţară, cu ţărani 
şi ţărance, ciobani, rezemaţi în bâtă, sau ciobani călări. Prof. 
la Şcoala Belearte. Deşi mai în vârstă decât cei dela Tineri¬ 
mea artistică a fost solicitat să intre în societate, poate pen¬ 
tru o marca spiritul de ostilitate faţă de G. Mirea, directorul 
Şcoalei şi frate mai mare al lui. 

laşul deocamdată nu a produs nici un sculptor şi catedra 
Şcoalei de Bele Arte a fost ocupată de trei munteni : C. Bălă- 
cescu ( —1912), D. D. Mirea şi Ion Mateescu, căci suplini¬ 

rea de un an a lui G. Dumitriu, moldovean, trecut prin Şcoala 
de Bele Arte, nu poate conta. 

Bălăcescu este cel mai puţin talentat dintre sculptorii din 
vremea lui şi aceasta poâte diil cauza învăţământului italian, 
care era banalizant. Mbhutnehtele publice pe cari le-a alcă- 

tuit, ca acel al lui Tudor Vladimirescu la T.-Jiu şi acel al lui 
Mircea cel Bătrân în Dobrogea, sunt cele mai puţin reuşite 
dintre monumentele noastre publice. De la Iaşi este mutat la 
Bucureşti, unde a avut multe însărcinări. 

Sculptura la Iaşi s’a găsit cam oropsită, de aceea nici n’a 
putut produce artişti mai de seamă. Totuşi aplecarea moldo¬ 
venilor pentru această artă există, căci au apărut de acolo 
sculptori, cum este spre exemplu Ilie Chipăruş, care ple¬ 
cat în străinătate la studiu din 1901 şi nu s’a mai întors şi am 
văzut de la el lucrări, cari promiteau ; sau Hette, Irina Co- 
dreanu, St. Miclescu sau Onofrei. Ceilalţi, cari au reuşit în 
sculptură cum este Han au învăţat la Bucureşti. Tot de Iaşi 
trebue legat cel mai bun sculptor animalier ; Cristescu-Cri- 
steşti, fost militar, care din fosta meserie a păstrat dragostea 
pentru cal. 

In timpul acesta în politică culmina lupta dintre conser¬ 
vatori şi liberali şi această luptă a avut repercusiuni şi în sculp¬ 
tură. Monumentele publice în amintirea şefilor acestor două 
partide sunt aşezate pe strade, care devin unele liberale, alte¬ 
le conservatoare. Astfel Bulevardul care pleacă dela Cotro- 
ceni la Obor a devenit liberal; iar Bulevardul Colţea a deve¬ 
nit conservator, chiar şi artiştii străini, cari lucrează la ele sunt 
unii utilizaţi cu preferinţa. Astfel Ern. Dubois, autorul monu¬ 
mentului lui I. Brătianu, este şi al monumentului Carada. 

Iar A. Mercie, autorul monumentului lui Al. Lahovary 
este şi al lui L. Catargiu. 

La Iaşi monumentele lui Kogălniceanu şi al lui Cuza sunt 
datorite sculptorului italian Romanelli. 

* 

— Toţi sculptorii români, de cari am vorbit până acum 
aparţin manierei realiste de a concepe sculptura. Cu ultima 
serie de elevi ai lui Georgescu şi Hegel, cari constituesc astăzi 
vechea generaţie în viaţă, sculptura românească a intrat în- 
tr'o nouă fază. Cu ei ne vin noile forme ale apusului francez 
şi german. 

Aceşti sunt, doi câte doi: Fritz Storck (1872) şi Oscar 
Spaethe (1875). D. Paciurea (1875—1932) şi C. Brincuş (1876). 

Câte şi patru sunt talentele sculpturale, cu cari s’a pre¬ 
zentat publicului românesc Societatea „Tinerimea artistică”, 
care a luat fiinţă în 1902 împrejurul pictorilor aşezaţi la 
Munchen pentru studii : Ipolit Strimbulescu şi Kimon Loghi. 
In totul, cei, cari s’au grupat în această societate sunt 12 din¬ 
tre cari 2 sculptori: Stork, Spaethe. 

Ei sunt adevaraţi reprezentanţi ai spiritului Tinerimei, 
pentrucă amândoi au studiat la Miinchen, de unde au adus 
ideile simboliste de cari erau influenţaţi. 

Această Societate era pusă sub protecţiunea A. S. R. Prin¬ 
cipesa Maria, ea însăşi impregnată de curentul simbolist-by- 
zantin, pe care-1 încuraja în producţiile lor. Pentru ea, care se 
înconjura în palatul ei, cu operile lor, au lucrat ei cu toţii. 
Astfel pentru ea a făcut Storck Bustul Principelui Carol, iar 
Spaethe pe al Principesei Elisabeta. Pentru ea Spaethe lucra 
o Sfinta byzantină, o Florentină sau acel lampadar „Fiat 
Lux” — o femee cu o cruce în mână, care se lumina — ; iar 
Storck acea Evă, Tentaţie, Salomea. De la Principesa Maria 
au fost adoptaţi aceşti doi artişti şi ca sculptori ai palatului re¬ 
gal. Astfel Storck a portreturat pe Regele Carol I, iar Spaethe 
pe Regina Elisabeta. Amândoi erau rivali, şi întrucâtva se 
asemănau, pentrucă lucrau cam aceleaşi subiecte. Dacă unul 
făcea un Moş Florea sau moş Gheorghe celălalt făcea un 
moş Costake ; dacă unul făcea un dorobanţ, făcea şi cel-alt. 
Totuşi exista o deosebire sufletească între ei. Spaethe este 
un sensual, un voluptuos, îi plac silenii graşi, sclavii beţi, sau 
modelul femeesc, după care a făcut o bună serie de lucrări 
între 1909—1916. Storck însă este un gânditor şi aceleaşi 
motive femeeşti la el se spiritualizează. După război însă 
sub influenţa tineretului, a evoluat spre o simplificare 
clasică, ca în ,,Madona<‘, „Adolescenţa'*, ,,Adam şi Eva'‘, „Cain 
şi Abel‘*. Spaethe a rămas acelaş, făuritor de busturi şi de 
monumente, cum este acela dela Brăila sau monumentul Ca¬ 
valeriei. 

Alături de aceştia au intrat în Tinerimea, ceilalţi doi ri¬ 
vali : Paciurea şi Brincuş. Această dualitate reprezintă, faţă 
de cealaltă, spiritul francez izvorât din marele Rodin. 

Opoziţia dintre aceste 2 dualităţi : Storclţ-Spaethe, Paciu- 
rea-Brincuş este mai vizibilă într’un monument, în care fan¬ 
tezia celui, care l-a comandat, a vrut să asocieze pe Storck cu 
Paciurea. Monumentul este fântâna Giganţilor de la Filaret. 
Un gigant este de Storck şi altul de Paciurea. In unul se vede 
calmul technicei stăpână pe ea, în celalt frământarea ideei, 
veşnic nemulţumită de realizările ei. 

Şi Paciurea ca şi Brincuş au produs mai puţin de cât cei¬ 
lalţi doi, pentrucă erau mai munciţi şi de idee şi de technică, 
pe care o voeau mai adequată ideei. 

Paciurea, după primele busturi ale începutului, dă la 906 
Gigantul, apoi rând pe rând ; Un Christ îndurerat (908) Sfin¬ 
xul (1912), un Beethoven (913), Rugăciune (914) Zeu Războiu¬ 
lui (915), un frumos simbol : un cap, având drept casc, o ţeastă 
de mort „Răstignita" şi altele, în cari se ,văd dragostea şi 
mila pentru tot, ce este efort creator şi durere. După război, 
când simte propria lui durere, de a se vedea ignorat şi de a 

vedea trecându-i înainte mediocrităţile, se închide în sine 
însuşi şi dă drumul fanteziei în acea serie de ,,Himere”, ani¬ 
male apocaliptice, în cari sunt poate concepţiile lui din co¬ 
pilărie în faţa poveştilor. Cine era mai indicat decât el să 
facă monumentul lui Eminescu. Totuşi nu i-a fost comandat cu 
toate că proectul lui este un imn închinat durerei. Şi monu¬ 
mentul corpului didactic, ce-i fusese comandat, nu s’a reali¬ 
zat şi mi se pare, că într’un moment de supărare l-a şi di¬ 
strus. 

A avut o singură mulţumire : învăţământul sculpturei, pe 
care-1 preda la Şcoala de Bele-Arte încă din 1909 şi o singură 
satisfacţie, de a vedea, că i se oferă în 1927 : Premiul Naţio¬ 
nal de artă. 

Brincuş, fiu de ţăran din Gorj, a fost şi a rămas omul 
frust, pornit de la viaţa instinctivă de ţară. Totuşi, cu această 
putere de instinct, sculptura lui s’a spiritualizat până la ab¬ 
stracţiunea cea mai ridicată. Astăzi stabilit la Paris, sper că 
nu definitiv, el este unul din făuritorii ideilor noi, cari mână 
arta în occident. 

De la început s’a văzut, că este un artist in revoltă cu şcoala, 
care a vrut să fie el şi numai el. Busturile lui de la început 
sunt impregnate de un impresionism, care trece peste canoa¬ 
nele sculpturei. La 1910 dă acea lucrare, care a definit origina¬ 
litatea artei lui „Cuminţenia pământului”. O fiinţă omeneas¬ 
că, aşezată pe vine, cu braţele încrucişate la piept, sta ne¬ 
clintită privind lumea cu ochii calmi aşezaţi într’un cap mare, 
diform. E în această bucată o voinţă de primitivitate egip¬ 
teană sau aztecă, care farmecă. Dă apoi „O pasăre măiastră", 
care trebue să fi făcut gelos pe Paciurea, ,,0 danaidă". ,,Ru¬ 
găciune” o femee prelungă îngenunchiată. După războiu câşti¬ 
gat de sculptura abstractă, dă lucrări, în cari un cap de fe¬ 
mee devine un glob de marmoră sau de metal. Bustul unei 
Principese devine o viziune obscenă, etc. La el, abstracţiunea 
şi primitivitatea l-au dus atât de departe, încât a căpătat dra¬ 
goste de materia brută, în care nu înscrie, ceeace vrea el, 
ci ce-i impune blocul de piatră sau buşteanul, în care practică 
,,la taille directe”. 

Dintre sculptorii dela Tinerimea trebue amintit Aristide 
Iliescu şi Kraus. 

Tot la Paris se găseşte aşezat definitiv sculptorul Gănescu. 

» 

— De ce vrea să zică importanţa învăţământului în orice 
ramură şi deci şi în sculptură, se poate vedea din seria de 
sculptori, cari sunt succesorii acestora : lordănescu, Severin, 
Dimitriu, Mateescu, Mihăilescu, Franasovici, Boambă, Cire- 
şescu, Burcă, Măţăoanu, Spiridon Georgescu, lonescu-Varo, 

Leonida, Olteanu, Stănescu, Savargin, Dumitriu-Bârlad, la cari 
nivelul artei este poate mai puţin ridicat, decât la predecesori. 
Totuşi aş voi să fac o excepţie pentru unii dintre ei, ca spre 
exemplu ; Severin, care în bucăţile lui lucrate „â la cire per- 
due“ ca ,,Spre infinit" se vede influenţat de sculptura lui Ro¬ 
din, pentru Măţăoanu care de atâte muncă se neurastenizase, 
încât la 1920 s’a spânzurat, pentru lordănescu, sculptorul ofi¬ 
cial al monumentelor noastre publice, pentru Dimitriu, talen¬ 
tat sculptor de lucrări de dimensiuni mici, la cari excepţia se 
explică, prin aceea că au trecut şi pe la şcoala franceză. 

Dar alături de ei apare un talent cu totul spontan : G. Tu- 
dor, originar din Câmpina şi a cărui originalitate se explică 
mai ales prin faptul de a fi din aceiaşi localitate cu Grigorescu, 
ale cărui subiecte rustice caută să le traducă în sculptură. 

Toţi aceştia, cari au apărut în sculptură înainte de răz¬ 
boiul cel mare, s’au manifestat mai bogat după răzoiu, când 
cu toţii au format în 1919 prima Societate a Sculptorilor Ro¬ 
mâni, pusă sub conducerea lui lordănescu. Aceşti sculptori cari 
erau toJ;deauna în căutarea unui subiect de tratat, au găsit în 
subiectul militar o vână de exploatat. Generaţia de după răz- 
boiu, atât de febrilă în a culege plăcerile vieţii, deci şi pe cele 
artistice, a fost favorabilă şi sculpturei. Nu a fost unul dintre 
aceşti sculptori, care să nu-şi fi avut expoziţiunea lui particu¬ 
lară, lucru, care este atât de greu în sculptură ; nu e unul, 
care să nu-şi fi găsit cumpărător. 

— Nevoia de a cinsti amintirea morţilor războiului a fă¬ 
cut să se nască Societatea „Mormintele Eroilor", care a adus 
ca notă nouă în atenţia lumei, motivul naţional al Troiţelor. 

* 


Urmaşii acestei genereaţii deschid drumul unei noui pe¬ 
rioade în sculptură românească, cu două talente de mâna în¬ 
tâi : Han (1890) şi Jalea (1887). I-am pus alături, pentrucă a- 
mândoi reprezintă influenţa nouă a marelui sculptor francez 
Bourdelle. Intre ei, însă, este o opoziţie, nu atât de spirit, cât 
de tendinţe. Unul; Han, are tendinţe de a vedea totul în mare, 
celălalt are tendinţa de a traduce totul în proporţii reduse. 
Amândoi au reprezentat în sculptura românească mişcarea de 
artă provocată la Iaşi în 1918 de Societatea „Arta Română", 
de sub conducerea lui Th. Pallady. 

Han este o puternică personalitate, în care curge şi sânge 
de origine germană, în care fluxul de viaţă trece şi peste li¬ 
mitele artei lui, pentru a face şi literatură şi politică. 

In sculptură s’a arătat ca un elev, care s’a emancipat re¬ 
pede de sub tutela rodiniană a profesorului său Paciurea, pen¬ 
tru a se îndrepta spre sculptura lui Bourdelle, fără să fi ajuns 
încă. El şi-a creat un stil personal. Totul e construit masiv şi 
stilizat static. Suprafeţele sunt granulate, ieşite din martela- 

giul cu ciocan de tocat. Foarte fecund, a atacat toate subiec¬ 
tele ; Bust, Nud, Compoziţia. El e mai de grabă un cercetător, 
decât un inspirat. Cu felul lui de a înţelege arta, este un sculp¬ 
tor indicat pentru monumentele publice. Exemplu : monumen¬ 
tul poetului Săulescu dela Predeal, monumentul Eminescu şi 
acel al lui Bălcescu, care urmează a fi instalat la Cluj. 

Dela 1924 face parte din Societatea ,,Grupul celor patru“, 
unde în compania a trei pictori, dau cu toţii în fiecare an un 
regal de artă ; iar dela 1927 este şi profesor la Şcoala de Bele- 
Arte. 

Cu Jalea, care a luat contact direct cu Bourdelle, această 
influenţă se precizează. De sigur, că lucrul nu se observă în 
monumentele lui publice, ca recenta statuie a lui Spiru Haret, 
în care vigoarea lui pare a fi diluată ; se observă însă în lu¬ 
crările mici de sculptură de apartament, în care gândul lui 
strânge la un loc elementele lucrării. Ii plac mai mult subiec¬ 
tele în cari domine robusteţea bărbătească ca în „Arcaş în re¬ 
paus", „Briar“, „Sfarmă-Piatră", „Faun cântând", „Eroii" şi 
această mică capo d’operă „Lucifer Gargouille", pe un trup 
vânjos stă un cap bărbos cu coarne mici în frunte, unul drept 
în sus, celălalt strâmbat într’o parte. 

Deşi nu este profesor la o şcoală de Stat, îşi are elevii lui 
particulari, printre cari se numără şi odrasla regală Principesa 
Ileana a României. 

De aceiaşi vârstă cu ei sunt şi sculptorii A. Călinescu şi 
Chiciu din Craiova, cari amândoi fac sculptură modelată, de 
bună ţinută clasică. 

Adevăratul reprezentant al sculpturei lui Bourdelle la noi 
este eleva lui de predilecţie : Celine Emilian. Cu o vocaţie 
spontană a fost apreciată de marele maestru, care a luat-o în 
atelierul lui, unde a ajuns masieră. Maestrul avea atâta încre¬ 
dere în ea, încât îi cerea să-l ajute în marile lui lucrări deco¬ 
rative. Eleva şi-a însuşit principiile lui cari au readus sculptura 
franceză la adevărata ei menire de artă aliată cu arhitectura 
şi care tratează rond-bossa ca şi cum ar fi ieşită din sculptura 
decorativă a reliefului. D-ra Emilian a adus dela sursă aceste 
principii şi în afară de cariera ei de portretistă, aplică aceste 
principii şi la subiecte româneşti, ca în relieful ,,Rodia de dor" 
şi în statuele : „Domniţa Niculina" sau „Madona cu copil", care 
dau o indicaţie de ce ar putea face statuara noastră în direcţia 
ieratic bizantină. 

De curând a expus la Academia română din Roma şi a re¬ 
coltat sufragiile unanime ale criticei italiene. 

Dar în sculptura românească, d-ra Emilian nu este sin¬ 
gura femee. Dela Irina Codreanu, Margareta Cosăceanu şi Teo¬ 
dora Cemat şi până la ultima apărută Elena Tălăşescu, femei 
sunt multe în sculptură ; Maria Drăghicescu, Maria Mihăescu, 
Maria Grigorescu, Ana Rădulescu, Veturia Roiu, Maria Ro- 

malo. Ioana Basarab, Marioara Beceanu, Alexandra Slătineanu 
şi altele. 

Alături de ele sunt şi artiste -tninoritare, de origină ger¬ 
mană, ungară sau rusă. Printre ele e d-nele Serova, Kotzebue, 
etc., se ridică în primele rânduri : Miliţa Pătraşcu. Deşi rusă 
de origină este româncă prin căsătorie. Elevă a lui Brincuş, i-a 
urmat în totul noutăţile, ce acesta a adus în arta de după răz- 
zoiu. Artă abstractă a făcut şi ea, dar şi artă concretă, de cea 
mai mare sensibilitate. Una expune la Salonul Oficial şi alta 
la Grupul de avant-gardă al artiştilor de pe lângă revista „Con¬ 
temporanul". 

* 

Intre artiştii, cari de vreo 10 ani au apărut în câmpul ar¬ 
tei, trebue să menţionez pe Onofrei şi pe Baraschi. Ei fac 
parte din asociaţia ,,Grupul nostru", adică al tineretului, care 
se opune grupului celor patru din care face parte Han. Şi ei 
lucrează cu princiile burdeliane, însă şi ei aduc nota bizantină, 
care le vine din spiritul tradiţionalist, care domină în toate 
domeniile vieţei noastre, atât în politică, cât şi în literatură. 

— Speranţele de mâine ale sculpturei noastre sunt repre¬ 
zentate prin ; Constantinescu-Mac, Popovici, Boris Caragea, 
Borgo Prund, Tureatcă, Irimescu şi alţii. 

* 

Dar ca să aveţi un tablou complect al sculpturei româ¬ 
neşti, ar trebui să vă vorbesc şi despre sculptura din regiunile 
alipite. Acolo, îndată cu Unirea s’au creat şi centre de artă ro¬ 
mânească. Aşa în Transilvania s'a creat o Şcoală de Bele-Arte 
la Cluj, care acum se găseşte la Timişoara. Profesorul de 
sculptură este Romul Ladea şi el elev al lui Bourdelle şi care 
la rândul lui formează elevi ca ; Vlasiu, R. Puşcariu, Blendea 
etc. 

El nu este decât cel mai tânăr din seria sculptorilor, cari 
s’au născut în Transilvania. Dintre ei, amintesc pe Andronic, 
Grozea şi fraţii Pop, cari au expus la Expoziţia din 1862 la 
Braşov. Pe Liuba (1876—1906) şi în fine pe Comei Medrea, 
născut în 1892 în Mercurea Ciucului. A învăţat sculptura la 
Pesta şi în timpul războiului s’a stabilit în ţară. Intr’o călă¬ 
torie de studiu, ce a întreprins, a mers până în lugo-Slavia, 
unde a luat cunoştinţă de realizările şi ideile marelui sculptor 
Mestrovici. 

Medrea, care a realizat lucrări importante, între altele 
frumosul bust al lui Delavrancea dela Şosea, monumentul 
părintelui Lucaci, este dela 1933 profesor de sculptură la 
Şcoala de Bele-Arte din Bucureşti. 

La aceştia trebue să adăogăm pe minoritarii : Teutsch, Ku- 
dalas, Servatius, Jeno, Gallas, etc. 

La Chişinău, la şcoala din localitate, este profesor Al. Plă¬ 
mădeală, artist de talent, dela care avem monumentul lui Şte¬ 
fan cel Mare din Chişinău. 

La Cernăuţi nu există o şcoală de Bele-Arte, totuşi există 
un Centru de artă. în care sculptura nu este neglijată. 

Bucovina, pe lângă A. Roşea, Suhan şi Paslea, ne-a trimis 
un sculptor, pe care trebue să-l cunoaşteţi cu toţii. Acesta 
este sculptorul în lemn Gheorghiţă. El vine dela o şcoală de 
meserii din Câmpulungul Bucovinei şi astăzi este, în arta 
noastră, un reprezentant al naţionalismului integral. El caută 
să întrunească în arta sa, care este mai ales decorativă, trecu¬ 
tul bizantin-bisericesc cu motivul ţărănesc. 

Acesta este tabloul sculpturei româneşti. 

Sper, că din toate cele, ce v’am arătat, aţi rămas cu cu¬ 
noştinţa aproximativă a ceeace este sculptura românească, în 
liniamentele ei generale. 

Vă rog să ţineţi seamă, că lecţia viitoare va trata despre : 
,.Pictura românească" şi va fi rostită în ziua de Sâmbătă 14 
Martie 1936. 

PICTURA ROMÂNEASCĂ 

Materia acestei lecţiuni, care este Pictura românească, 
este mai bogată decât a aceleia din lecţiunea precedentă : 
pentrujcă pictura fiind o artă de interior şi o artă plată, este 
mai căutată decât cealaltă. Proporţia artiştilor-pictori faţă de 
artiştii-sculptori este de 10 la 1. Subiectul este deci mai vast şi 
ne impune anumite limitaţiuni. 

Prima limitaţiune, pe care ne-am impus-o ca şi de rân¬ 
dul trecut, va fi aceea de a nu intra în decorativ, adică în pîc- 
tura decorativă murală, teatrală şi aplicată şi de a urmări 
numai pictura expresivă de şevalet. 

A doua limitaţiune, tot ca şi pentru sculptură, de a nu in¬ 
tra în pictura bisericească, despre care vom vorbi altă dată. 

A treia limitaţiune, pe care ne-o vom impune, chiar pen¬ 
tru pictura expresivă şi civilă, este de a nu vorbi despre pas¬ 
tel, aquarelă şi miniatură, ci numai de pictura în ulei. 

Astfel limitat subiectul şi încă va rămâne destulă materie 
— peste 100 de ani de pictură românească, — pe care va tre¬ 
bui să o vedem în sbor de pasăre. 

Aţi văzut din introducerea lecţiunei precedente, că Pic¬ 
tura este arta în două dimensiuni ,în care culorile se amalga¬ 
mează pe suprafeţe delimitate de desen, pentru a produce e- 
fectul dorit : agrementul ochiului şi în care se poate obţine şi 
a treia dimensiune a profunzimei, prin degradări de valori în 
tomuri de coloare pură sau de clar-obscur. 

Culorile sunt fabricate din prafuri minerale, diluate în 
apă, ulei sau alte ingrediente, cari se debitează astfel în tuburi 
sau direct sub formă de creioane colorate ca în pastel, sau 
bastonaşe, ca la mozaic. 

Arta picturei este o artă de interior, care se aplică la pe¬ 
reţii cl^direi sau la obiecte, dar uneori apare şi la exteriorul 
clădirei, ca în frescele bisericilor moldovene. 

Şi în pictură ,ca în sculptură, decorativul a precedat ex¬ 
presivul. De pe pereţi s’a desprins pentru a deveni mobilă, ca 
în iconostas, icoană sau portret. 

La noi pictura, ca mai toate manifestaţiunile culturale, 
s’au născut în jurul Bisericii, pentruca de acolo să treacă în 
lumea profană. In această pictură profană, arta a luat o inde¬ 
pendenţă complectă de decorativ. Portretul pe deoparte şi Pei- 
sagiul pe de alta, au fost cele două necesităţi, cari au recla¬ 
mat şevaletul. In aceste două direcţii artiştii străini ne-au fost 
iniţiatorii, cum este şi firesc să fie. Domnitorii, boerii şi apoi 
negustorii, din străinătate aduceau portretele lor ; iar peisa- 
giul şi pitorescul Ţării a fost descoperit de aceşti artişti stră¬ 
ini, în căutare de noutăţi pentru artele ţărilor lor. 

Străinii stabiliţi la noi definitiv şi românii aplicaţi la acest 
meşteşug, au fost începuturile picturii româneşti profane. A- 
ceşti artişti în Ţara Românească au căpătat la 1785, sub dom¬ 
nia lui Mavrogheni, un început de oragnizare în breaslă, cu 
un staroste ce pare a fi de origină străină : George Venier. 
Aceşti zugravi (de subţire) sunt tot pictori bisericeşti şi des¬ 
cindeau de cele mai multe ori din preoţi. Fatal va trebui să 
aruncăm o fugară privire asupra lor, ca să vedeţi cum pictura 
profană iese din pictura bisericească. Zugravii îşi aveau şco¬ 
lile lor, cari se întreţineau de episcopii şi mănăstiri. Astfel în 
Ţara Românească sunt şcolile dela episcopia Râmnicului-Vâl- 
cei şi a Buzăului, sau dela mănăstirea Căldăruşani, iar în Mol¬ 
dova chiar la mitropolie sau la mănăstirea Neamţului, unde 
rămăsese tradiţia de artă a lui Paisie. 

Cea mai renumită dintre aceste şcoli şi cea din urmă, este 
cea dela episcopia din Buzău, înfiinţată la 1830, de renumitul 
meşter N. Teodorescu, care a pictai şi mitropolia din Bucu¬ 
reşti. Avea elevi mulţi, dintre cari a ieşit şi pictorul Gh. Tătă- 
rescu, un nepot al lui Teodorescu. 

Printre pictorii străini stabiliţi în ţară, trebue să enume¬ 
răm pe un Anton Kladek, care va fi profesorul lui Grigorescu, 
sau Carol Valenstein, sau Rosenthal în Ţara Românească. Un 
Sciavoni, adus la Iaşi pentru paraclisul mitropoliei şi dela care 
vor lua lecţiuni elevii dela Buzău, sau un Livaditti, pictor de 
portrete, dela care va lua lecţiuni I. Negulici sau Schoeffts şi 
Balomir, aceştia în Moldova. 


Primii români, cari se duc în străinătate pentru învăţă¬ 
tura picturei, sunt în Moldova : Gheorghe Assaky, care trece 
pe la Viena şi apoi Roma ; iar din Ţara Românească, tinerii 
boeri ; Barbu Catargiu, C. Creţulescu şi Brăiloi; din Transil¬ 
vania ; C. Lecca, la Buda. 

Mişcarea de artă însă a început a se închega numaî atuncî, 
când învăţământul desenului s’a adăogat la învăţământul ge¬ 
neral, cam prin 1830, sub Regulamentele organice. 

La Iaşi, unde am văzut că arta era mai cultivată, de vreme 

ce atrăgea şi pe munteni şi unde Gh. Assaky (1794—1879), el 
însuşi pictor, preşedea la organizarea învăţământului, catedra 
de desen a fost dublată cu una de zugrăvitură, care a fost o- 
cupată de Johan Miiller, recomandat de Sturza, căci pictase 
cadrul încoronării sale. G. Sciavoni, o rudă a celui dintâi Scia- 
voni şi Mauriciu Lofler la Academia Mihăileanu ; iar L. Stavsky 
la şcoala de fete. Primele lor gânduri au fost la tabloul istoric. 

* 

La Bucureşti, la Colegiul Sft. Sava, profesor era Valen- 
stein (1795—1860) ; iar la Craiova braşoveanul Const. Lecca 
(1810—1887), care venise dela Buda şi Viena, cu două tablouri 
din viaţa lui Mihai Viteazul şi a lui Ştefan cel Mare. Acestea 
sunt începuturile picturei istorice la noi şi Valenstein le va 
imita. (Lecca va înlocui pe Valenstein la Bucureşti). 

învăţământul era foarte serios, căci se făcea, la fiecare 
sfârşit de an expoziţiuni şi se dădeau şi premii. Astfel în Mol¬ 
dova, elevii eminenţi erau : G. Lemeny şi Gh. Panaiteanu, iar 
accidenţi-eminenţi : Giuşcă Gh., I. Anastasianu, I. Kodrescu şi 
Al. Assaky, fiul lui Gh. Assaky. In Ţara Românească ; Adolf 
Stege avea premiul întâi şi Alecu Basarabescu, cu loniţă Gh. 
Popa, premiul de caligrafie. 

Dintre aceşti primi elevi sunt trimeşi de eforiile şcoalelor 
respective în străinătate : la 1838 Gh. Lemeni (1808—1809) la 
Miinchen, unde este instalat de Cihac şi la 1840: Gh. Panaitea¬ 
nu (1816-1900), I. Anastasianu (1812-1864) şi Al. Assaky (18— 
18 ). De acolo cu toţii vor trece la Roma la Academia St. 
Luca. 

Din ţara Românească I. NeguUci (1812-1851), care iniţiat la 
o şcoală de zugrăvitură din C. Lung, trece pela Iaşi, şi apoi la 
Paris — în 1833 — în atelierul lui L. Coignet. Un evreu : 
Barbu Iscovescu (1811-185). Apoi un fiu al lui Valenstein : 
Heinrich şi un oarecare Toma Constantin la Viena. Episcopul 
de Buzău trimete şi el pe Gh. Tătărăscu (1818-1894) — în 1844 
— la Roma. La 1847 pleacă la Paris şi fiul de boer A. La pa ti 
în atelierul lui Ary Scheffer. 

Pictura acestui timp era pictura de portret şi mai puţin 
de peisaje. 

Pictura gândită era acea istorică. Şi subiectul principal era 
Mihai Viteazul în Ţara Românească, Ştefan cel Mare în Mol¬ 
dova. Amintesc numai, ca mai caracteristic, imensul tablou 
equestru al lui Mihai Viateazul de Lapati, după Napoleonul lui 
David. 

In timpul acesta eforiile se gândesc să organizeze şi Muzee. 
La început aceste Muzee nu sunt consacrate artei pure, ci cel 
din Iaşi unor colecţiuni de Istorie Naţională, iar cel din Bucu¬ 
reşti unor colecţii de antichităţi. 

După revoluţiunea dela 1848, politiceşte cele două princi¬ 
pate au fost ţinute într’o organizaţiune regresivă, în schimb 
mentalitatea progresistă a evoluat foarte mult şi cultura a 
ţinut pasul vremei. 

Subt domniile lui Barbu Ştirbey şi Grigore Ghika se trimet 
noi elemente la învăţământul picturei. Astfel din Ţara Româ¬ 
neasca pleacă : Th. Aman (1831-1891) la Paris în atelierul 
Drolling şi Picot. Petru Alexandrescu (1828-1899) la Paris în 
atelierul L. Coignet şi apoi Roma. Petru Mateescu (18 - ) 

la Viena şi Florenţa şi în fine după un concurs Constantin 
Stăncescu (1837-1909) şi Nicolae Grigorescu (1838-1907) la 
Paris şi apoi Roma şi loachim Pompilian (1837-1907) la Roma. 

Din Moldova pleacă Th. Buicliu (1837-1897) şi Voinescu 
(1842-1907). 

începuturi de Pinacotecă se desemnează abea. 

Ideile principale în aceste vremi sunt Unirea principatelor 
şi Ideea liberală ; de aceea Tătărăscu, care le reprezenta mai 
bine face o ,,Românie desrobită" şi o „Unire a principatelor". 
Acelaş motiv e reluat şi de Alexandrescu şi de Pompilian. 

* 

Toţi aceştia s’au întors cam prin preajma anului divanu- 
rilor ad-hoc din 1857 şi au contribuit la transformarea gustu¬ 
lui pentru artă. Pictura religioasă nu se mai făcea după vechile 
canoane ale erminiilor ci după noile modele de pictură reli¬ 
gioasă din Apus şi Tătărăscu va fi marele maestru al acestui 
curent, deşi mai târziu se va inspira din pictura moscovită. 
Pictura se făcea în ulei şi astfel se uită meşteşugul freştei. 

La schimbarea atmosferei au contribuit şi pictorii veniţi de 
peste graniţă cum : Carol Pop de Satmary (1813-1887) Trenk, 
elveţian (18 -1885) şi F. Walsch (1831-1915) sau Underdorben 
Doi dintre ei au însă o însemnătate covârşitoare: Gh. Pa- 
naiteanu-Bardassare şi Th. Aman. Amândoi s’au întors la 1858 
cu reputaţie deja făcută. Gh. Panaiteanu, după 14 ani de şedere 
la Miinchen, unde ar fi putut să continue situaţia pe care şi-o 
făcuse ; celalt Aman, care se întorcea cu reputaţiunea făcută de 
artist de bătălii : ca Bătălia dela Olteniţa (1855) care se găsşte 
în palatul Sultanilor. 

Importanţa lor însă le vine din împrejurarea că au contri¬ 
buit la crearea învăţământului nostru artistic superior. Panai¬ 
teanu a avut norocul de a da peste un om a toate-înţelegător : 
Mihail Kogălniceanu şi a înfiinţat chiar de la 1860 Şcoalşi de 
Bele Arte din Iaşi şi Pinacoteca care se îmbogăţeşte cu colec¬ 
ţiile Vernav, Dassiade şi mai târziu Negri. 

Iar Aman, deşi a făcut concomitent şi ajutat de Tătărescu 
— aceleaşi propuneri n-a găsit decât mai târziu înţelegători ai 
planurilor lor, în Bolintineanu şi Nicolae Kreţulescu şi tocmai 

la 1864 a luat fiinţă Şcoala de Bele Arte din Bucureşti. Pina¬ 
coteca şi garnisirea ei va da prilejul de a înfiinţa şi o Expozi- 
ţiune artiştilor în viaţă, cum este cea din 1863. 

Donaţia gen. Mavros va îmbogăţi muzeul de antichităţi. 

In timpul domniei lui Cuza, şcoalele au mers în mod satis¬ 
făcător. Cea din Iaşi a început la 26 Octomvrie 1860 cu 25 
elevi şi cu Panaiteanu ca profesor. De la 1862 şi până la 1866 
au avut în fiecare an expoziţiuni din ce în ce mai bogate. 
Dintre expozanţi menţionez pe G. Ulinescu, C. Bellissimus, 
I. Pimsner, N. Roteanu, Al. Varlam, Silvescu, Constantinescu, 
dar dintre toţi cei mai de seamă sunt : Constantin Stahi (1844- 
1930) şi Emanoil Bardassare Panaiteanu (1844- ) cari amân¬ 

doi vor fi trimişi în străinătate la Miinchen şi Berlin pentru 
studii. Amândoi pe rând vor deveni profesori ai Şcoalei de 
Bele Arte şi directori unul de la 1892-901 şi altul dela 1901- 
1910. Unul va fi un reputat pictor de naturi moarte, celălalt 
de portrete şi scene de gen. 

Şcoala din Bucureşti cu Th. Aman, ca profesor şi director 
şi Tătărăscu şi Stăncescu profesori (fără Alexandrescu, unul 
dintre propunători) se deschide la 15 Decembrie 1864 cu 35 
elevi. Şi aici au fost expoziţii de sfârşit de an, în cari elevii 
premiaţi erau; I. Sălcianu, I. Bălănescu, Lupu Goldştein ( 

), Giesel, M. Ştefănescu, Al. Fotino, D. Staicu, lacovache 
Constantinescu, G. loanid, G. Mihăescu. 

Cel mai bun elev al şcoalei a fost socotit M. Dan (1840-1884), 
bun portretist. Acesta împreună cu alt elev al şcoalei Petre 
Verussi (1847-1886) care a fost trimes în străinătate, unde va 
expune la Salon un bun autoportret şi un portret al lui Na¬ 
poleon III socotesc mai de grabă în mişcarea artistică de la 
Iaşi, unde au fost amândoi profesori la Şcoala de Bele Arte 
până la moarte. Ba Verussi atât de mult se ataşase de Iaşi, 
încât se considera de al localităţei, pe care o reprezenta în 
parlament alături de V. Conta, iar ca artist în Junimea alături 
de Buicliu. 

Un altul este Sava Henţia, elevul lui Cabanei. 

La 1865 Aprilie se deschide la Bucureşti şi prima Expozi- 
ţiune a artiştilor în viaţă, organizată oficial, cu artişti munteni 
şi moldoveni. 

Aceste expoziţiuni s’au urmat la 1866, 1868, 1870, 1872, 
1874 şi 1876, cam cu aceeaşi pictori, însă numai munteni : 
Aman, Lecca, Tătărăscu, Satmary, Stăncescu, Trenk, Valsch .«îi 
cu elevii şcoalei şi ca să vedeţi cum erau consideraţi artiştii e 
bine să vă arăt ordinea de clasificaţiune, care nu a variat în 
tot acest interval. Peste toţi, era singur, medalie de cl. I, Th. 
Aman, care i s’a oferit la toate expoziţiile, medalie cl. II, Lecca 
(p. istorie), Tătărăscu (portret), Trenk (vedute), medalie cl. III 
Satmary (aquarelă), Stăncescu (portret desen), Valsch (por- 

tret), elevilor li se rezervau menţiunile onorabile, iar singurii, 
cari s’au putut ridica până la medalia cl. III : Mihail Dan şi 
M. Ştefănescu. Lui Panaiteanu de la Iaşi nu i-au dat decât 
medalie cl. II, iar lui Grigorescu, care a expus odată în 1870 
nu i s’a dat nici o recompensă, deşi venise cu vre-o 30 tablouri 
cari au fost foarte apreciate de amatori, şi altă dată, la 1872, 
când a încercat să expue i s’a făcut o astfel de primire, încât 
la pus în situaţiunea de a renunţa. Grigorescu a expus atunci 
singur şi această expoziţiune a lui poate fi considerată ca un 
Salon al refuzaţilor, care aminteşte Salonul refuzaţilor din 
Franţa al camarazilor lui impresionişti. La 1874, 1876, când a 
fost primit Grigorescu, nu a mai expus Aman şi med. cl. I nu a 
fost atribuită nimănui. De atunci datează rivalitatea dintre el şi 
Aman care se va menţine tot restul vieţei lor. Grigorescu îşi 
credea superioritatea faţă de rivalul său pentrucă simţea în el 
geniul cu toate posibilităţile de afirmare, se ştia stăpân pe o 
technică nouă, care atunci, era revoluţionară şi în Occident şi 
apoi simţea în el putinţa de a înţelege şi reda sufletul româ¬ 
nesc, pe care-l redase în toată splendoarea lui aşa cum se găsea 
în toate straturile societăţii, dela Domnitor la ţăran. 

Aman se socotea superior, pentrucă era oficial, pentrucă 
în pictura lui istorică reprezenta trecutul de glorie al ţărei, 
pentrucă se credea mai dotat decât Grigorescu. El făcea şi 
sculptură şi el făcea şi gravură şi scria. A publicat cunoştin¬ 
ţele necesare profesiune! Pe când Grigorescu nu făcuse şi n-a 
făcut decât pictură. 


La 1866 schimbarea de regim, căderea domnului naţional 
Cuza şi venirea domniei străine a lui Carol, au adus un pericol 
pentru şcoala noastră de Bele Arte. Dela 1866-1867 şcolile au 
rămas abandonate de bugetul statului şi numai pe seama ini¬ 
ţiatorilor lor. 

Numai cele două evenimente ale celor 2 Expozitiuni de artă 
internaţională, una dela Paris din 1867 şi alta dela Viena din 
1873, Domnitorul Carol, care venise şi cu gânduri de artă — 
căci era întovărăşit de un artist german Volkers — căci şi-a 
apropiat pe Satmary, Trenk, — căci a invitat pe un artist 
italian Preziosi şi pe unul american Healy, — a luat măsuri de 
de reorganizarea şcoalei şi măsuri ca arta să fie bine repre¬ 
zentată la Paris. 

Expoziţiunea de la Viena din 1873 a produs o şi mai mare 
mişcare. România voea să arate Austriei, că şi din punctul 
de vedere artistic şi industrial putea să obţie independenţa, 
pe care o solicita vecinei sale pe terenul politic. Pe de altă 
parte Esarcu creatorul Ateneului dorea să creeze şi pentru 

artele plastice un organ, după cum o făcuse pentru muzică, 
creind Filarmonica pe lângă această instituţiune. De aceea 
la 1872 înfiinţează o societate a „Amicilor de Bele Arte“ cu 
G. Cantacuzino, Boliac, Berendey, Odobescu, Grigorescu şi cu 
Stăncescu, ca director. Această societate a organizat cea mai 
frumoas'ă Expoziţiune pregătitoare în 12 săli la Hotelul Her- 
dan. De atunci a organizat timp de 4 ani expoziţiuni alături 
de cele oficiale. 


* 

Activitatea şcoalelor de Bele Arte din decada 70 se cunosc 
prea puţin. Sunt aproape necunoscuţi elevii, cari le-au fre- 
quentat. Se cunosc doi dintre ei şi aceştia vor deveni artişti 
de mâna întâi; loan Andreescu (1851-1883) şi G. D. Mirea 
( 1852 - 1934 ) şi unul şi altul, deşi elevi de ai lui Aman au fost 
protejaţi şi sfătuiţi de Grigorescu, urmând speranţele mari ale 
şcoalei. 

Anii 1877-78, sunt anii războiului de neatârnare, cari, dacă 
vor întrerupe contactul dintre artişti şi public, nu vor între¬ 
rupe şi activitatea artistică. Grigorescu, Satmary, Henţia, Mirea 
sunt pe lângă armatele noastre pentru a le nemuri acţiunile. 

Mişcarea artistică s’a redeşteptat din nou la 1881, cu ocazia 
serbărilor pentru Proclamarea Regatului României. Ministrul 
V. Conta înfiinţează ,,Expoziţiunea artiştilor în viaţă" şi o 
pune sub direcţia lui Stăncescu. 

In această expoziţiune Aman şi Grigorescu împăcaţi de 
măreţia evenimentelor stau alături, pe lângă elevii lor şi 
pictorii de la Iaşi. In această expoziţiune se acordă lui Grigo¬ 
rescu med. cl. I. In adevăr o merită pentru lucrările lui din 
timpul războiului. 

La această expoziţiune a apărut şi o categorie nouă de 
artişti. Elevele dela Azilul Elena Doamna. Aici sub priceputa 
conducere a Gen. Davila, care adusese artiste din Germania : 
Dora Hitz, din Franţa: Ana Pinel şi din Anglia: Miss Bowden 
şi cu artişti români ca Henţia şi luliu Pop elevele s’au ridicat 
până la adevărata artă. Dintre ele trebue să menţionez pe 
Emilia Popovici, Maria Radian, Ec. Lungeanu. 

învăţământul artistic pentru femei la acea epocă era la 
modă şi artistul Ed. Grant deschisese cursuri speciale, din cari 
au ieşit ca d-rele Ada şi Irina Deşliu, d-ra lacovenco şi 
altele. 

Un elev al acestei şcoale este şi N. Grant, fratele lui Ed. 
Grant. Şi de aceeaşi vârstă un alt francez P. Bellet. 

Cei doi corifei ai şcoalei ; Andreescu şi Mirea, deşi 
în străinătate la studii expun şi ei. Unul urma şcoala barbizo- 
nistă, unde lucra peisagii, celălalt şcoala de Bele Arte şi apoi 
la C. Duran, unde învăţa figura omenească şi pictura istorică. 

întoarcerea lor în ţară au marcat dată în arta românească, 
Andreescu întors la 1882 va expune peste 60 de lucrări în Sa¬ 
lonul anului. In aceste tablouri se reflectă mizantropia sufle¬ 
tului său, întristat de o boală necruţătoare şi toată puterea 
talentului său, cari fac pe unii să-l aşeze mai presus de Grigo- 
rescu. Nici odată însă Andreescu, nu va putea sta alături de 
sufletul larg încăpător al lui Grigorescu, care conţine în el 
România toată. Această expoziţiune a fost pentru el cântecul 
lebedei, căci moare la 1883. 

Un eveniment mai important a fost însă întoarcerea lui 
Mirea în 1884. El venea precedat de faima, cari i-o făcuse 
tabloul istoric „Mihai Viteazul primind capul lui Batori“ din 
1882 şi „Vârful cu Dor“ din 1883. Tablou prea cunoscut ca să 
vi-1 descriu. Venea precedat şi de faima talentului lui de por¬ 
tretist. In adevăr întoarcerea lui, odată cu a sculptorului 
Georgescu şi a arhitectului Mincu va deştepta un interes pen¬ 
tru artă neobişnuit până atunci. In jurul lor se va forma o 
societate „Intim Clubul" în 1884, care nu avea alt scop decât 
de a cultiva artele. Intim Clubul era pus sub preşedinţia 
d-rului Kalenderu, mare amator de artă, de la care a rămas 
colecţia, ce a format principalul fond al Muzeului Kalenderu. 
Cel, care s’a ocupat de expoziţiunile din anul 1884, 1885 ale 
Societăţei a fost Mirea. Portretele, ce a expus, ca şi tablourile 
istorice i-au stabilit reputaţiunea de care se va bucura încă 50 
de ani mai departe. 

Mişcarea de la Intim-Club a fost captată de Esarcu şi adusă 
la Ateneul nou, care Se clădea atunci, cu gândul de a reînvia 
Societatea Amicii Artelor din 1872. Şi acum pentru expozi- 
ţiunea internaţională din Paris dela 1889, ca şi atunci pentru 
cea din Viena, a organizat, tot cu Mirea, expoziţiunea pregă¬ 
titoare. 

In umbra acestor înaintaşi trebuesc plasate câteva talente 
noi cari apar. Mai întâi 3 amatori : Juan Alpar (1855-1901), 
grigorescian autodidact, A. Dimitriu şi Al. Djuvara (1858-1913) 
un puternic talent care ar fi lucrat opere însemnate, dacă ar 
fi perseverat ; apoi elevi ai şcoalei: Constantin Pascali (1860- 
1919), pictor de figuri. Constantin Aricescu (1861-193 ) delicat 
pictor de peisagii poetice, Dimitrie Serafim (1863-192 ) cari 
de la Paris a adus frumoase nuduri în maniera profesorului 
său Henner, Titus Alexandrescu (1868- ) un pictor, care nu 

a ţinut, cât a făgăduit în începuturile lui pariziene, Oscar Obe- 
deanu (1866-1914) un pictor militar, care a realizat mai mult 
decât se aşteptau profesorii, un portretist A. Banulescu (1868- 
) şi doi evrei: N. Gropeanu-Gropper, care a gravitat în 
şcoala franceză, unde a învăţat şi Nic. Vermont (1868-1934) 
care este unul din cei mai fecunzi dintre pictorii noştri şi a 
cărui activitate are mai multe faze. 

« 

In timpul acesta la Iaşi mişcarea artistică mergea tot res- 
trângându-se. Expoziţiuni nu se mai fac, afară de cea din 1877 
cu subiecte din război, despre care nu avem nici o informaţie. 
După război se înfiinţează şi la Iaşi un Salon, la 1883, care a 
rămas izolat. La această expoziţiune apar cei doi amatori de 
pictură moldoveni: Eugeniu Voinescu (1842-1909) elev al lui 
Courbet dar care de la pictorul rus Aivasosky va căpăta cuno- 
ştiinţele lui de pictor de marine. Eugeniu Ghika-Budeşti (1845- 
1909), elev al lui Evariste Luminais, care în această expoziţiune 
a fost pictorul cel mai remarcat cu lucrarea lui „Dumbrava 
roşie“ şi cu care a luat medalia de cl. I. 

Alături de ei şi cu vre-o 15-20 ani mai tineri apar două 
talente mari : Gheorglie Popovici (1861) care cu aceiaşi vigoare 
şi cu aceeaşi înaltă concepţie reprezintă pictura istorică şi de 
portret în Moldova, ca şi Mirea la Bucureşti. Profesor la şcoala 
de Bele Arte din 1899 şi director cu mână tare dela 1910-1928. 
Celălalt St. Şoldănescu (1863-1900) mort prea de timpuriu ca 
să-şi fi dat toată măsura talentului său. Şcoala şi-a reintrat în¬ 
cetul cu încetul în vechile obiceiuri bune şi a produs artişti ca 
Scorpan, Varlam, Cornelia Emilian etc. şi 2 cari socotesc mai 
mult ca desenatori: Jiquidi şi Hlavsa. 

* 

Pregătirea expoziţiunei din 1889 în clădirea nouă a Ateneu¬ 
lui, cât şi aniversarea de 25 ani de la înfiinţarea Şcoalei de 
Bele Arte, au dat naştere unei grupări între artişti pentru 
apărare intereselor lor. Sculptorul Georgescu, împreună cu 
elevii şcoalei între cari erau tineri cu talente promiţătoare ca 
Artakino, Lukian, Spirescu, Loghi, Strâmbulescu, Sperlich şi 
cu câţiva din artiştii ieşiţi de curând au înfiinţat „Cercul Ar¬ 
tistic” în primăvara anului 1890. Prima lor expoziţiune a fost 
în toamna anului 1890 la aniversarea de 25 ani a Ateneului 
când s’au făcut mari serbări de artă. Timp de 4 ani această 
Societate a fost singură să pue în contact pe artişti cu publicul. 
A continuat şi mai departe, după apariţia Salonului deşi vidată 
de conţinutul ei, sub conducerea lui Alpar, Serafim, Ţincu şi a 
rămas şi azi refugiul celor modeşti cum au fost : N. Angelescu, 
D. Mihăilescu, fraţii Serafim, Marinescu Vâlsan. 

Esarcu, care credea, că a venit momentul de a reînvia So¬ 
cietatea Amicilor de Bele Arte, a fost împiedicat dela aceasta, 
de activitatea lui diplomatică, a înfiinţat însă pe lângă Ateneu: 
învăţământul artei pentru doamne şi domnişoare cu Stăncescu, 
Hegel, Voinescu şi ceva mai târziu şi secţia de artă a Ate¬ 
neului. 

Din toate aceste eforturi, pe cari le-a canalizat Takc 
lonescu, ateneist, s’a născut în 1894 Salonul oficial, care a 
durat neîntrerupt până la 1916, sub conducerea directorilor 

Şcoalei de Bele Arte : Stăncescu şi Mirea. Amândoi conduceau 
cu ordine şi autoritate, expoziţiunile, cari se ţineau în localul 
Ateneului. Toţi artiştii timpului şi dela Bucureşti şi de la Iaşi 
s’au manifestat aici. 

Dar această întreprindere, care reunea la un loc, artişti 
atât de deosebiţi, atât ca infăţişare intelectuală, cât şi ca inte¬ 
rese, nu se putea să nu producă nemulţumiri. Chiar din anul 
al 3-lea de existenţă al Salonului — adică din 1896 — s’a pro¬ 
dus o secesiune, împotriva preşedintelui : C. Stăncescu, sub 
titulatura „Salonul artiştilor independenţi”, care amintea Salo¬ 
nul Independenţilor dela Paris. 

Cei mai importanţi dintre revoltaţi erau: Lukian şi Ver- 
mont, Artachino, Grant toţi în fază grigoresciană atunci şi cari¬ 
caturistul N. Petrescu. Intre ei ca mentor trebue să menţionez 
pe amatorul şi criticul de artă Al. Bogdan-Piteşti, care a fost 
ferment de disoluţiune ori pe unde a trecut. Gestul de inde¬ 
pendenţă al acestora s’a transformat într’o Societate de artă, 
care a fost grupul ,Ileana”. Societatea avea un program ; a 
scoate o revistă de artă şi a face conferinţe. Apărau arta nouă 
simbolistă, de natură creştină-catolică a mişcărei din Paris 
,,Les Rose-Croix“. Magul Sar Peladan, şeful acelei mişcări, a 
conferenţiat şi la Bucureşti, producând vâlvă şi tulburare. Cu 
un om ca Bogdan-Piteşti, inteligent, dar inconsecvent, mişcarea 
trebuia să avorteze. Ea a fost reluată mai târziu şi vom vedea 
cum. 

* 

La Iaşi sau mai bine zis în Moldova s’au născut două 
talente de mâna întâi, cari, dacă n-au studiat în şcoala dela 
Iaşi totuşi nu se pot înţelege decât în mediul lor moldovenesc. 
Acestea sunt; Artur Verona (1868) şi Theodor Pallady (1871). 

Verona, deşi are în vinele lui sânge de italian-levantin, s’a 
născut la Herţa în Dorohoi. Acolo şi în toate împrejurimile, 
unde pământul este vrâstat de mân'ăstirile şi Bisericele lui 
Ştefan cel Mare, oricine se găseşte, se află sub obsesiunea 
amintire! lui ; de aceea şi Verona, care a debutat cu un tablou 
„In codrul Herţei” s’a făcut cronicarul pictural şi al peisagiului 
moldovenesc şi al trecutului de glorie al Moldovei. 

Palady, în care sângele străin a trecut prin sita mai multor 
generaţii românizate, este şi el un obsedat al frumuseţe! pei¬ 
sagiului moldovenesc, a conacului boeresc de ţară. A trecut 
însă prin atelierele marilor artişti : Gustave Moreau şi a lui 
Puvis de Chavannes, al cărui nepot era. In atelierul lui Mo¬ 
reau a profitat de atmosfera de independenţă intelectuală de 
acolo, în care Matisse a rupt lanţurile cu trecutul şi a deschis 
calea nouă a artiştilor ,,Fauves“. Pallady în arta lui a căutat 
întâi subiectul şi linia. Acum îl preocupă coloarea şi armo¬ 
niile ei. 

Alături de cei doi pictori, cari sunt de viţă boerească, tre- 
bue să punem pe alţi 2 de viţă plebeiană, pe cari i-a produs 
şcoala: Octav Băncilă (1872) şi D. Hârlescu (1872-19 ). 

Băncilă, un temperament grosolan şi un cap de revoltat. 
El pune culoarea din plin pe pânză cu cuţitul, căci penelul 
este o armă prea uşoară pentru el. Pictează natura bogată şi 
fiinţa sănătoasă. Revoltele ţărăneşti dela 1907 au fost subiectul 
cel mai potrivit şi pentru temperamentul lui şi pentru ideile 
lui socializante. 

Hârlescu însă şi el ieşit din mediul ţărănesc este o fire mai 
puţin protestară ca Băncilă ; dar şi la el se găseşte dragostea de 
omenire necăjită, dela saltimbanci până la ţărani. 

Şcoala a mai produs şi alte talente ca: Vasile Costin (1895) 
Ilie Burghelea (1874), Cateliu şi Poittevin-Scheletti (1874) un 
îndrăgostit al pitorescului ieşean, Atanasiu, actualul director 
al şcoalei etc. 


* 

Anul 1902, care este pentru Paris anul Salonului de 
Toamnă, este la Bucureşti anul apariţiunei „Tinerimei artis¬ 
tice". 

Ideea acestei asociaţii a luat naştere la Miinchen, din discu- 
ţiuniie a doi artişti cari-şi făceau studiile acolo: Kimon Loghi 
şi Ipolit Strâmbulescu, cari prin trecerea lor la Paris s’au în¬ 
ţeles cu G. Pătraşcu şi Ştefan Popescu; iar la întoarcerea lor 
în ţară şi-au asociat pe reprezentanţii mişcărei independente 
dispărute: Lukian, Vermont, Artachino, Grant. Grupul s’a 
complectat cu moldoveanul Verona şi cu sculptorii, pe cari 
i-am văzut în lecţia trecută (Storcit şi Spaethe). 

Nota generală a grupului era însă secesionismul, care este 
forma germană a curentului simbolist. Cel, care o reprezenta 
mai bine 'era Kimon Loghi, elev al marelui pictor Miinchenez 
Fr. V. Stuck. Şi el a adus simboluri ca ,,Post mortem laurea- 
tus“ sau lucrări simboliste în forma românească a acestui 
curent „Din lumea Basmelor" acele compoziţiuni cu Ileana 
Cosinzeana şi Făt Frumos pentru Casa Burileanu ; a trecut 
apoi la portret şi peisagiu, pe cari le lucrează într’o manieră 
agreabilă pornită dintr’un sentimentalism dulce. 

Ipolit Strâmbulescu reprezintă la Tinerimea revolta împo¬ 
triva nu atât a şcoalei, cât în contra directorului ei Mirea. Mi- 
rea fusese protectorul lui şi în manieră de recunoştinţă Strâm¬ 
bulescu se declarase grigorescian. E posibil ca în maniera 
bruscă a lui Mirea să fi fost ceva, care să-l fi jignit. Aceasta 
însă nu ne priveşte şi e deajuns să constatăm, că acestor sen¬ 
timente se datoresc în parte existenţa Tinerimei. El în pictură 
a rămas pictorul plien-air-ist al subiectelor de ţară cu ciobani 
şi a intimităţilor de apartament sub lumină de lampă. 

Lukian a fost mândria Tinerimei şi în timpul gloriei ei şi-a 
atins el apogeul în peisagiile din regiunea Brebului şi în florile 
lui de sfârşit de carieră, când technica lui orignală dau lucru¬ 
rilor o frăgezime şi un catifelat, care numai la el se găseşte. 

Pătraşcu şi Popescu, sunt doi bretonizanţi, cari lucrează în 
maniera sumbră, atacă numai peisagiul : Pătraşcu, un techni- 
cian, a cărui paletă este de o bogăţie rară şi aşezată pe pânză 
cu o cunoştinţă a valorilor, cari face ca orice tablou să trăiască, 
să vibreze. Popescu, tot atât de talentat, dar mai cuminte ca 
temperament. 

Vermont s’a pus şi el în pasul vremei şi a pictat şi el Salo- 
mei şi subiecte simbolice ca : „învierea fiicei lui Iair“ din viaţa 
lui Isus, aceasta cu atât mai mult cu cât şi el fusese un elev 
al şcoalei de la Miinchen. 

Artachino şi Grant au rămas aceeaşi ca la 1896, fizionomii 
puţin schimbate până astăzi. 

Verona, pe care-1 cunoaştem, reprezintă Moldova. 

Dar artistul, personalitatea, care a avut cea mai mare in¬ 
fluenţă asupra destinelor Tinerimei, a fost A. S. Regală Princi¬ 
pesa Maria, patroana societăţei, care nu s’a mulţumit să inspire 
cu ideologia simbolisto-bizantină, de care era impregnată şi să 
creeze mediul propice, creaţiunilor de artă, dar a şi contribuit 
personal cu studii coloristice şi lucrări de artă aplicată, care au 
creat vremei un stil. 

Tinerimea a avut un succes enorm şi a deschis artelor 
perspective, pe cari nu le avusese până atunci. Ea a creat ama¬ 
torismul la noi. Colecţionari ca Simu şi Morţun şi alţii de la 
ea pornesc. Condusă rând pe rând de Loghi, Verona, Steriady 
până la război, mersul ei este ascendent ; iar de la războiu în¬ 
coace decade. 

Cu succesul pe care l-a avut Tinerimea a atras în cursul 
timpului parte din artiştii, cari expuneau la Salonul oficial şi 
parte dintre talentele noi, cari se ridicau, atât la Bucureşti, 
cât şi la Iaşi. 

Astfel a atras pe Mărculescu, artist novator stabilit la Paris. 
Pe Bunescu peisagist de şcoală germană, dar care calcă în 
brazda lui Pătraşcu şi Popescu. Pe d-na Cuţescu-Storck, care a 
evoluat spre decorativism. Pe Steriady, un alt bretonizant. Pe 
Satmary, pictorul, care a descoperit Balcicul şi i-a deschis 
atât de fericit succes în pictura românească. El însuşi va 
ajunge unul din prezidenţii Tinerimei. Pe Stoica, moştenitor al 
lui Verona în subiecte moldoveneşti şi din trecutul ţărilor 
noastre. Pe Murnu, pictorul Bucegilor. Pe Dărăscu. Pe 'Teodo- 
rescu-Sion, cel mai mobil dintre pictorii noştri. Pe lonescu- 
Doru, pictorul iernelor noastre. Pe Sirato. Pe Teişanu, delica¬ 
tul pictor de nuduri şi de peisagii decorative. Pe Cornescu, sin¬ 
gurul reprezentant al picturei lui Lukian, cu care se înrudise. 

Pe Segal, secesionist dela Berlin şi pe Miitzner, dela Paris, 
ambii aducând pointillismul în pictura noastră. 

De la Iaşi a atras pe Abgar Baltazar, cel atât de preocupat 
de bizantinism. Pe Camil Ressu, pictorul intelectualilor dela 
Kubler. Pe Iser, care la noi reprezintă fauvismul lui Derain, 
cu care de altfel a expus la noi în ţară. Pe Ştefan Dumitrescu 
şi pe N. Toniţă, cari deşi de talente deosebite nu se pot separa 
unul de altul. 

Tinerimea a dus faima artei româneşti şi peste graniţele 
ţârei, participând la Expoziţiunile dela Atena, Miinchen, Ve¬ 
neţia după cum a atras spre noi artişti străini ca : Brangwin. 

* 


Salonul oficial at rămas însă credincios lui Mirea, care 
trona. Expunea rar, câte unul sau 2 portrete. Numai două 
împrejurări au putut să-l scoată din pasivitate. La 1902 la 
apariţia Tinerimei şi la 1910 la mutarea Tinerimei în localul 
propriu amenajat în fosta rotondă a Panoramei dela Griviţa. 
Atunci expune câte 15-20 lucrări, pentru a contrabalansa şi a 
atrage publicul sedus de Tinerimea. 

Au rămas credincioşi Salonului oficial, toţi pictorii ademe¬ 
niţi de figura omenească, în deosebire de Tinerimea, unde pre¬ 
domina peisagiul. 

Astfel aci expunea : Costin Petrescu, demnul succesor al 
lui Mirea în arta portretului. D-sa mai are şi alte titluri în arta 
românească, acela de a fi mare pictor decorativ care pictează 
Fresca Ateneului şi un reînvietor al artei freştii, dar despre 
acestea voi vorbi altă dată, pentrucă astăzi mi-am impus să 
nu pomenesc de ele. 

Emilian Lăzărescu, al cărui succes se datoreşte picturilor de 
pe câmpul de bătălie dela Marna. 

Eustaţiu Stoenescu, care deşi a expus la Tinerimea, nu se 
poate separa de Mirea, al cărui elev a fost, şi-i păstrează tra¬ 
diţia de artă. Acum la Paris lucrează sub influenţa artei Wist- 
leriane. 

Pe Al. Romano, acel talent excepţional de înzestrat, care 
toată viaţa a rămas sub influenţa maestrului şi chiar după ce 
a trecut prin Italia, de unde a adus cel minunat tablou ; „Idila 
antică" : o femee goală cu o carnaţie de sidef, dusă pe targă 
de ramuri, de 4 fauni. Acest tablou ne arată, ce ar fi putut da, 
dacă viata lui nu s’ar fi stins la 28 de ani. 

Pe Troteanu şi el compozitor de subiecte moldoveneşti. 

Pe Niţescu şi Burada, ultimii elevi ai lui Mirea. 

Pe Bulgăraş, Popescu-Molda, Comănescu de la Iaşi. 

In acest timp, unul singur, domina necontestat toată miş¬ 
carea de artă ; un izolat : Grigorescu. Acum era stabilit la Câm- 

pina. Acolo, cu penelul lui cânta idila vieţei de ţară în pictură 
albă, aeriană. 

La Iaşi s’au manifestat numai acei legaţi de farmecul ora¬ 
şului ca Cosmovici, Briese Bordenake şi alţii şi în ajunul răz¬ 
boiului apar două talente, cari se vor desvolta după război : 
Bălţatu şi Băeşu. 


* 

Acesta era tabloul artei româneşti, până la război. După 
război lucrurile s’au schimbat. înţelesul acestei picturi l-am 
arătat într’o conferinţă, ce am ţinut la Ateneu. O voi rezuma 
aci pentruca să plecaţi cu o idee comlpectă despre pictura 
românească. 

In timpul războiului, linia frontului, tăia ţara în două o 
parte la Bucureşti, alta la Iaşi. Artiştii mai în vârstă ai Salo¬ 
nului şi ai Tinerimei la Bucureşti. De atunci Tinerimea merge 
descrescând şi astăzi se găseşte sub conducerea singurului ei 
iniţiator în viaţă ; Loghi căci Strâmbu a murit. Cei tineri la 
Iaşi, unde au format o nouă grupare de artă „Arta Română" 
din 1917. Ea a fost pusă sub conducerea lui Pallady şi însemna 
triumful ideilor moderniste ale fauvismului, care se pretindea 
descinzând din pictorul Cezanne. 

In Societate erau : Băncilă, Bunescu, Cornescu, Dărăscu, 
St. Dumitrescu, lonescu-Doru, Iser, Mocedonsky, Ressu, 
Teişanu, Teodorescu Sion, Tomescu, Toniţă şi cari şi-au asociat 
apoi şi câţiva tineri. Timp de 10 ani a avut influenţa cea mai 
mare. 

Cei, cari trebuesc relevaţi deosebit sunt : Teodorescu-Sion, 
care a dat lucrările cele mai de seamă de după război. Lucrări 
de compoziţie în maniera Cezaniană, cu ţărani şi ţărance din 
regiunea Argeşului şi Ressu, care a dat tabloul cel mai bun din 
câte s’au văzut în expoziţii ; „Nudul" din colecţia Zambaccian. 
Pentru soliditatea picturei lui de această fază cu drept cuvânt 
a fost ales ca succesor al lui Mirea la Şcoala de Bele Arte. 

Alte 2 personalităţi sunt: St. Dumitrescu şi N. Toniţa, 2 
moldoveni cari împreună cu sculptorul Han, alt moldovean şi 
cu Sirato, un oltean au făcut un grup aparte, care în fiecare 
an dela 1926, ne dau expoziţiunile cele mai cercetate. Toniţa, 
iată o mare personalitate artistică, care este veşnic chinuit de 
problema culoarei. Cu instrumentul technic, pe care şi l-a 
făurit şi cu mintea ornată de cultura cea mai adevărată, dacă 
ar voi să se ridice peste studii şi realizări de figuri singuratice 
am avea în el un popas în drumul artei româneşti. 

In faţa acestora s’a ridicat o noi^ă generaţie a acelor tineri 
cari şi-au format şi ei asociaţia lor „Grupul nostru" 1931, din 
cari fac parte : D. Băjenaru, Constantinescu, An. Demian, lo- 
nescu-Sin, Paul şi Cassilda Miracovici, G. Nichita, Take Papa- 

triandafil, Phoebus, Take Soroceanu, toţi de tendinţă neo¬ 
clasică. 

Intre timp oficialitatea a reînfiinţat la 1924 Salonul oficial 
şi a înfiinţat Premiile Naţionale cari s’au acordat rând pe rând 
lui Mirea, Pătraşcu, Pallady, St. Popescu şi Steriady. In faţa 
Salonului oficial, s’a înfiinţat Salonul Ateneului, care-şi are 
rostul lui de a fi. 

Acesta este drumul drept al picturei româneşti. La dreapta 
şi la stânga acestui drum sunt 2 grupări. Cei de dreapta strânşi 
împrejurul revistei „Clipa“ 1923, I. Igiroşeanu, Hor. Creţulescu, 
V. Condoiu, cari descind in linie directă din Horaţiu Dimitriu, 
care spunea că el picta „roş, galben şi albastru". Cei de stânga 
din jurul revistei „Contimporanul" din 1924. S’au strâns îrr 
jurul personalităţei lui Marcel lancu, evreu autodidact, repre¬ 
zentant al artei abstracte şi al dadaismului, cu locotenentul său 
Maxy. Asociaţi cu ei 2 minoritari M. Teutsch şi Victor Brau- 
ner şi 2 români : Corneliu Mihăilescu şi P. Brataşanu. 

Astăzi, acest grup de stânga s’a mărit cu o altă grupare în 
1933 : „Criterion" care cuprinde pe Lucia Demetriade-Bălă- 
cescu, Mikaela Elveteriade, Merika Rânmiceanu, Margareta 
Sterian, soţii Daniel, lonescu-Sin, lorgulescu Yor, Henri Ca- 
largi. 

Intre aceste două direcţiuni, apropiindu-se mai mult de 
stânga, decât de dreapta, gruparea femeilor pictoriţe, cari 
şi-au format o societate aparte, cu care au intrat în Federa- 
ţiunea internaţională a femeilor artiste. 

* 

Ca tabloul să fie compet ar trebui să vă vorbesc şi de pic¬ 
tura în ţinuturile alipite. 

In Transilvania, în Bucovina, în Basarabia, ocupaţiunea 
românească a găsit mişcări de artă organizate. Le-a păstrat 
câtva timp ca şcoala lui Ballayre din Chişinău, sau cea din 
Baia Mare din Transilvania ; însă politica artistică românească 
a creat 2 şcoli, care să dea o întorsătură românească artei. Ast¬ 
fel şcoala dela Chişinău, condusă de Plămădeală şi cu cea dela 
Cluj (1930), pusă sub conducerea pictorului Catul Bogdan, 
şcoală care astăzi este la Timişoara condusă de Al. Pop. 

Arta românească in aceste ţinuturi este mai veche şi merită 
să fie cunoscută. Arta civilă derivă din cea religioasă ca şi în 
România. Ne vom ocupa cu altă ocazie de cea religioasă şi de 
schimburile de artişti dintre diferitele ţinuturi româneşti. Arta 
civilă din Transilvania s’a deşteptat cam tot odată cu cea din 
Principate, poate ceva mai curând. Constantin Lecca (1810- 
1887), este primul, care a învăţat pîctura la Pesta. La întoar¬ 
cere a trecut munţii în Ţara Românească şi a contribuit la 
deşteptarea picturei istorice la noi cu cele 2 tablouri din viaţa 

4 

lui Mihai Viteazul şi Ştefan cel Mare. Profesor de desen la 
gimnaziile din ţară a rămas aici. Asociatul lui în pictură bise¬ 
ricească Mişu Pop (1827-1892), cu studii la Viena, s’a întors 
la Braşov unde a continuat ramura de pictură bisericească, 
dar a practicat şi el în Ţara Românească, unde s’a fixat ca 
pictor al Domnitorilor timpului dela Barbu Ştirbey până la 
Carol I. De asemeni şi Gh. Lemeny în Moldova. 

Succesorii lor nu s’au ridicat la acelaş nivel ca şi înaintaşii. 
Printre ei trebue să menţionăm pe Vlădăreanu, Popescu, Istră- 
tescu, cari au expus la Expoziţiunea Astrei din 1862. 

După ei vin Sava Henţia (1848-1904) şi N. Bran (1860- 

) cari s’au stabilit în ţară. In Ardeal rămâne singur necon¬ 
testat Oct. Simigelsky (1866-1912). Pictor al Catedralei din 
Sibiu, a avut o activitate, care s’a întins şi în Ungaria. El 
reprezintă deşteptarea bizantină în această regiune. 

După război arta transilvăneană şi-a făcut inventarul într’o 
expoziţiune, care a avut loc la 1921 în Cluj. Aici s’au putut 
observa pe lângă artiştii veniţi din Regat, cum este Capidan, 
macedonean de origine, pictorii A. Pop, Minişan, Cabadaef, Po¬ 
pea, Codreanu, Cornea, Pascu, etc. toţi ridicaţi înainte de 
război. 

Catul Bogdan, A. Ciupe, An. Demian sunt profesorii dela 
Şcoala de Belle Arte înfiinţată la Cluj în 1930. Şcoala începuse 
a produce elevi, însă mişcarea a fost oprită în loc prin stră¬ 
mutarea şcoalei. Printre aceşti elevi trebue să numărăm pe : 
Traian Bilţu, Brana, Letiţia Munteanu, I. Pop, care ne arată 
contribuţiunea puternică, cu care arta ardeleană vine în aju¬ 
torul mişcărei de artă generală românească. 

In Banat a fost o mişcare de artă independentă de cea din 
Ardeal şi poate mai veche. Ea e reprezentată prin iniţiatorul 
C. Daniel (1798-1873), prin Nicolae Popescu (1835-1877), fiu de 
iconar, el însuşi pictor bisericesc dar trecut pela Pesta, Viena, 
Roma este pictor de portrete. 

Ion Simionescu (1881- ), elev al şcoalei din Munich şi 

contimporanii C. Liuba, Brutus Haneş, directorul artelor de 
peste munţi, etc. 

Pictorii bănăţen şi-au făcut expoziţiunea lor la 1923. Erau 
14 pictori. Timişoara, cel mai important centru de viaţă din 
Transilvania a atras spre ea Şcoala de Belle Arte dela Cluj. 

In Bucovina arta picturală românească a avut un talent 
deosebit în Epaminonda Bucevski (1843-1891), care este din 
generaţia posterioară iniţiatorilor. 

După el vine un alt artist de seamă Eug. Maximovici, care 
trăeşte încă şi-şi duce cu greu zilele, cu profesiunea sa. 

După război bucovinenii şi-au făcut expoziţiunile lor la 
Cernăuţi. Cea dintâi este din 1925 în care au expus nu mai 
puţin de 34 artişti, printre cari cităm pe Isadora Constantino- 
vici, Eug. Chirovici, Const. Tarnovski, etc. şi mulţi minoritari. 

Basarabia a venit şi ea cu aportul ei : Ea şi-a făcut dela 
1926 înainte expoziţiunile regionale, cari au ejuns la 5-a sau 
a 6-a. 

Pictura basarabeană însă inspirată din arta rusească, aduce 
violenţa ideilor noi în arta noastră. 

Totuşi artişti liniştiţi şi academici ca A. Catargi s’au impus 
şi la noi. 

Acesta este tabloul picturei româneşti şi cu el aveţi un alt 
aspect al artei româneşti. Rămâne să vedeţi şi cea de a treia 
faţă a acestei arte, acea a alb şi negrului, despre care vă voi 
vorbi în lecţiunea viitoare de la 28 Martie. 

GRAVURA ROMÂNEASCĂ 

Sculptura ţ.i Pictura sunt două arte de mare suprafaţă, 
pentru-că se aplică la ornamentarea clădire! ; pe când gravura 
are un caracter mai intim, este o artă maniabilă, pentru-că 
serveşte să ornamenteze cartea şi când e de sine stătătoare — 
ca în planşe — ea se păstrează în mape şi rar se ridică până 
la ornamentarea interiorului şi numai într’o anumită formă — 
afişul — serveşte la împodobirea exteriorului sau a stradei. 

Materialul documentar al acestei arte este şi mai bogat 
decât al Picturei şi lucrul se explică prin aceea, că este o artă 
de o singură dimensiune. Ea este o artă de linii, de conture. 
Cu această înfăţişare ea se numeşte arta Desenului. Dar liniile 
şi conturele se aşează pe suprafeţe de hârtie, care în majori¬ 
tatea cazurilor este albă, cu trăsături făcute de cele mai multe 
ori cu creionul negru ; de aceea şi sub acest aspect această artă 
se numeşte arta Alb şi Negrului. 

Din împrejurarea, că această artă este cea mai simplă şi 
de dimensiuni mici, ea este cea mai utilizată, pentru a expri¬ 
ma toate gândurile omeneşti. Fiind în legătură cu cartea, ea 
este complementul plastic al gândurilor exprimate prin ele ; de 
aceea ea este şi cea mai expresivă dintre toate artele plastice. 

Dar tot din împrejurarea că este cea mai simplă dintre 
arte şi de mici dimensiuni, ea este susceptibilă de a fi repro¬ 
dusă în serie. Deci în această artă, pe de o parte este desenul 
original alcătuit de către artist — care este unic — şi poate fi 
lucrat în creion negru sau colorat, în praf de cărbune sau 
pastel, în cerneală neagră sau colorată (sanguina) cu condeiul 
— pe de altă parte este modul de reproducere al acelui exem¬ 
plar unic, într’o serie variată, prin mijloacele technice puse la 
dispoziţiunea tiparului şi acestea constituesc Gravura, cu dife¬ 
ritele ei forme, după materia întrebuinţată. Astfel xylogravura 
este arta reproducere! pe matriţă de lemn ; Chalcogravura este 
reproducerea pe aramă sau oţel ; Litogravura este reproduce¬ 
rea pe piatră ; Fotogravura este reproducerea directă pe o 

placă, acoperită cu o sul;)stanţă, care se impresionează chimic 
şi ca un complement al acestei arte : Zincogravura, care este 
reproducerea pe placă de zinc şi cea din urmă născută dintre 
procedeele gravură : Linoleogravura, care este arta reprodu¬ 
cere! pe linoleum. Mai sunt şi alte mijloace technice de repro¬ 
ducere, pe cari nu le voi mai menţiona aici, pentru.că nu sunt 
atât de uzitate ca acele menţionate şi pentru că la noi în ţară 
numai pe acestea le vom întâlni. La acestea poate ar mai fi de 
adăogat numai Tipogravura, adică arta reproducere! cu mij¬ 
loacele limitate ale tipografiei, adică puncte şi linii drepte sau 
curbe, cari la noi au dat vre-o câteva lucrări reuşite. 

Dar şi în materia acestei lecţiuni asupra Qravurei româ¬ 
neşti vorq face aceleaşi limitaţiuni ale subiectului ca şi în 
lecţiunile precedente, adic’ă de a nu vorbi despre desenul de¬ 
corativ ci numa de acela expresiv, care are de scop de a 
produce o formă, o figură, un aspect din realitate sau de a 
exprima o idee ieşită din minte. 

Vom mai limita subiectul, excluzând gravura consacrată 
literaturei bisericeşti, ocupându^ne numai de cea civilă. 

Astfel limitat subiectul, încă este prea mult pentru spa¬ 
ţiul unei ore, căci ar trebui să vă vorbesc despre învăţămân¬ 
tul desenului la noi în ţară, despre profesorii de desen, cari 
ne-au fost tuturora iniţiatorii în tainele artei şi ne.au lămurit 
rudimentele ei, această însă n’ar fi posibil şi mă gândesc chiar 
la o acţiune consacrată numai acestui subiect. 

Voi pomeni dar numai despre aceia, cari au făcut lucrări 
de sine stătătoare ca planşe, destinate a fi îrjcadrate, gravuri 
pentru cărţi literare sau ilustraţiuni um.oristice şi caricaturi 
pentru reviste. 

Şi în grayură, ca în sculptură şi pictură, decorativul a 
precedat expresivul, adică decoraţiunea unui text a predecat 
nevoia de a ilustra acel text. Pentru expunerea materiei în 
faţa d-voastră am luat calea inversă de a mă sui de la rezul¬ 
tate la cauzele lor. 

De asemeni gravura textelor religioase a precedat gravura 
din textele civile. Am avut întâi Evangheliare, Liturghiere, 
Psaltirii ornate şi apoi Hrisovul ornat. Cartea şi albumul. Dar 
gravorul cărţei civile derivă în parte din gravorii cărţei reli¬ 
gioase şi aceasta este adevărat pentru că gravorii în lemn, cari 
sunt singura specie de gravori, pe cari i-a cunoscut trecutul 
artistic al ţărei noastre sunt gravorii trecutului bisericesc. 

Qravura cealaltă în aramă, pe piatra litografică, fotografia 
Şi zincografia, etc., s’au desvoltat în cursul secolului al XIX^ 
şi ne-a venit de peste hotare, fie prin gravori străini, cari s’au 
aşezat la noi, fie prin gravori români, cari s’au dus în străină¬ 
tate ca să culeagă cunoştinţele artei lor, fie prin gravuri lu- 

erate în străinătate de artişti străini pentru nevoile noastre 
româneşti (Goupil, Vibert, Barfus, Dittmarch). 

Mai sunt o serie de gravuri, cari sunt foarte căutate de 
colecţionarii noştri, însă gravuri, cari n’au nici o legătură cu 
mişcarea noastră de artă, pentru-că nu s’au făcut pentru noi, 
ci pentru publicul străin din ţările în cari s’au publicat şi cari 
pentru noi n’au decât un interes informativ. 

Aceştia sunt : englezii : Mayer (1801) Hering (1838) Rey 
(1845). 

Francezii : Dupre (1819) Hector de Beam (1828) Lancelot 
(18....) Raffct (1837) Bouquet (1890) Doussault (1840) Laurens 
(1847) Valerio (1851) etc... 

Germanii : Alt (1826) Eminy (1826) Knapp (1850) Tren- 
tensky (18-53) Thuman (1876). 

Ungurii : Karaczay (1817) Barabas (1831) etc. 

Pentru noi toate lucrările acestora, cari fac primă la co¬ 
lecţionari nu fac cât cea mai neînsemnată dintre lucrările gra¬ 
vorilor noştri, pe cari le vom vedea acum în mod sumar. 


* 


Gravura românească s’a născut împrejurul tipografiilor 
româneşti. 

Cele mai vechi tipografii sunt cele, cari s’au înfiinţat în 
Ţara Românească împrejurul mitropoliilor din Târgovişte şi 
Bucureşti si împrejurul episcopiilor de Buzău şi Râmnicul 
Vâlcea. 

Cele din Ardeal şi cele din Moldova au primit impulsul 
de la mişcarea din Ţara Românească. 

Astfel în Ardeal au fost acelea dela Braşov, Sibiu, Alba- 
lulia şi aceea dela Cluj, transferată la Blaj, a Episcopiei Unite. 

In Moldova au fost : tipografia Mitropoliei din Iaşi şi ti¬ 
pografia M-rei Neamţu. Ca anexe ale lor trebue considerate 
tipografiile Episcopiei de Rădăuţi în Bucovina şi a Episcopiei 
de Chişinău în Basarabia. 

împrejurul acestor tipografii a înflorit gravura pe lemn, 
autochton românească, care formează unul din capitolele, cele 
mai frumoase ale artei româneşti. Despre ea vă voi vorbi altă 
dată. Gravura pe aramă, care în Occident înlocuise gravura pe 
lemn, nu era încă cunoscută la noi. Totuşi în Moldova se gă¬ 
sea un pecetar Schwefelberg, originar din Banat mi se pare, 
care se încumetase să facă 8 gravuri pentru traducerea lui 
Buznea a romanului ,,Paul şi Virginia" 1831. 

Aceste tipografii au luat naştere atunci, când s’a simţit 
nevoia pentru cele 2 principate de periodice, cari să informeze 
lumea despre evenimentele zilnice. 

Primele 2 tipografii au fost, cea a lui Assaki : ,,Albina", 

1831 după numele ziarului, pe care-1 scotea, iar cea din ţara 

Românească deşi înfiinţată la 1817 de 3 asociaţi, însă nu a a- 
vut întrebuinţare decât atunci, când I. Eliade Rădulescu a ho¬ 
tărât să scoată gazeta „Curierul Românesc'* la 1829, dată, la 
care a achiziţionat această tipografie. 

De la început si Assaki si Eliade s’au izbit de dificultatea 
şi de lipsa mijloacelor de a reproduce o imagine, care ar fi 
dat un alt agrement lucrărilor ieşite din tipografiile lor. 

Cel dintâi, care a făcut faţă acestei nevoi a fost Assaki, 
care cunoştea desenul, ca şi Pictura pentru a-1 fi studiat şi la 
Viena şi la Roma în respectivele Academii de Bele Arte. La 
Academia română se găsesc carnetele lui de schiţe şi desene 
de pe acea vreme a studiilor. 

El, cel dintâi, s’a gândit să întrebuinţeze procedeele lito¬ 
grafiei care pe atunci era o artă nouă, de curând descoperită 
de germanul Senefelder (1809). La Viena fiind, litografiase un 
portret al Tarului Alexandru. Aşa că a cerut de la Domnito¬ 
rul Mihai Sturza să-i acorde privilegiul litografiei pentru toată 
Moldova. L’a obţinut pe un termen de 15 ani şi atunci îşi an¬ 
gajează din străinătate pe un litograf Hoffman, iar pentru 
gravurele în lemn, pe un grec ; Contoleos Romanos, cel care 
lucrase şi portretul lui Callimach pentru Condica lui de Legi 
a Moldaviei si astfel începe a lucra. Dela început s’a gândit să 
scoată planşe litografiate fie după desenurile date de el, fie 
după indicaţiile de subiecte date de el, cari apoi au fost scoase 
în Album. Anunţă o esrie de 8 litografii, dar pentru acestea 
aduce un nou litograf pe losef de Adler, pe care-1 numeşte 
profesor de desen la cursul extraordinar şi înlocuit mai târziu 
cu Muller. 

Cu aceştia face să apară 2 lucrări ; „Ştefan cel mare şi 
mama lui la M-rea Neamţu" şi „Ştefan cel mare rostind tes¬ 
tamentul lui politic". 

Elevii acestor profesori dela Academia Mihăileană făceau 
progrese mari. Cei mai talentaţi dintre ei erau Gh. Lemeny şi 
G. Panaiteanu, iar printre c*ei cu talente mai mici erau fii lui 
Gh. Assaky :Alexandru şi Dimitrie. Toţi au luat noţiuni şi de 
litografie şi fiecare dintre ei au produs câte ceva. Astfel Le¬ 
meny a litografiat portretul lui Dimitrie Cantemir pentru 
Hronicul Moldo Românilor editat de Săulescu Panaiteanu făcea 
desene litografice pentru Albina, iar fiii lui Assaky pentru 
Calendarele lui. Pe câte şi patru, Assaky va interveni, să fie 
trimeşi la Miinich pentru studiul litografiei. Panaiteanu care 
va lua lecţiuni cu Piloty va ajunge un maestru atât în lito¬ 
grafie, cât şi în xylografie. 

* 

In Ţara Românească, Eliade Rădulescu a simţit aceeaşi 
nevoe ca şi Assaky. El însă nu avea cunoştinţele de artă, pe 
care le avea Assaky. 

La Bucureşti însă litografia a luat o altă desvoltare decât 
la Iaşi. Tot Eliade în înţelegere cu librarii Walbaum şi Weisse 
au înfiinţat un atelier de lithografie, aducând din Germania ca 
specialişti pe Bieltz şi pe Weinirich. Aceştia au făcut primele 
lor lucrări pentru Curierul. La ei s’au publicat Almanachul 
Curţii cu litografiile din el, cum este aceea, care reprezintă 
pe Banul Mihalache Ghika din 1837. Aceasta litografie şi-a 
păstrat independenţa şi numai mai târziu pe la 1845 a fost 
trecută la Tipografia lui C. A. Rosetti şi Winterhalter. 

Eliade însă şi-a comandat un teasc litografic prin Casa Hagi 
Popp din Sibiu şi de la Dresda i-a fost trimes şi un desenator 
Carol Bcgeanu. Nu se cunosc încă primele lucrări ale acestui 
artist, ci numai altele ulterioare ; de altfel nici nu a rămas în 
această profesiune, căci simţea în el altă vocaţiune şi a deve¬ 
nit o personalitate importantă în lumea militară şi ştiinţifică. 

Cu toate acestea bune îndrumări ale gravurei, totuşi se 
simţea şi aici nevoia de a iniţia pe tinerii români la noţiunile 
acestei arte. Profesor de desen la Colegiul Sft. Sava era un 
italian de la Agram : Carol de Vella, care şi zicea Vlastein 
sau şi Wallenstein (1795—1860) şi el a scos elevi buni, ca spre 
exemplu Adolf Stege, care a obţinut premiul I la 1832 sau pe 
fiul său Heinrich Vallenstein, care va fi trimes în 1840 la 
Viena. 

Cel în care Domnitorul Al. Ghica punea toată nădejdea, 
pentru ca cu el să poată rivaliza cu ceeace făceau Moldovenii, 
a fost I. Negulici. Cu Negulici protejatul lui, pe care-1 ţinea în 
casă dorea Domnitorul să facă un Album al Ţărei Româneşti. 
De aceea l-a trimes înadins la Viena, unde a învăţat nu numai 
litografia, dar şi calcografia. La întoarcere nu a mai făcut al¬ 
bumul proectat, pentru-că nici Al. Ghika nu mai era Domni¬ 
tor ; dar a făcut foarte multe portrete litografice ale boerilor 
vremii. Ca şi desenuri în mină de plumb în maniera desene¬ 
lor, pe care le făcea Ingres. A ilustrat şi cărţi ca acea publi¬ 
cată la Kopainig Călătoriile lui Guliver cu vre-o 80 de planşe 
mici. Când revoluţia dela 1848 l-a silit să treacă la Braşov a 
făcut şi portretele şefilor revoluţiunei române din Transilva¬ 
nia, ca şi tovarăşul lui de exil B. Iscovescu. 

După el au mai fost trimeşi la Viena H. Walenstein şi 
Toma Constantin. 


* 

Acestea au fost începuturile, cari nu înseamnă că gravura 
din perioada precedentă, adică gravura în lemn nu a conti¬ 
nuat şi acum. De ea ne vom ocupa numai în măsura în care 
ea se preînoeşte cu învăţămintele apusului. 

Aceste începuturi au găsit imitatori printre acei, cari fă¬ 
ceau faţă nevoilor intelectuale crescânde ale societăţii din cele 
2 principate. 

La Iaşi exemplul lui Assaky, care scosese vre-o 12 vederi 
ale oraşului Iaşi de Rey şi Miller şi le strânsese în Album şi 
care primise dela Panaiteanu lucrări ca „Românca" şi „Cele 2 
Surori" este urmat de Kogălniceanu la Tipografia „Cantora 
Foaei săteşti" şi în special pentru Calendarul pentru Poporul 
român pe care l-a scos. 

Avea şi el pe fratele lui mai mic Alex. Kogălniceanu care-1 
ajuta şi care nu este îndestul de cunoscut ca desenator. 

Iar când activitatea tipografică a lui Kogălniceanu înce¬ 
tează, apare o nouă întreprindere tipografică a lui T. Codrescu 
pentru gazeta „Buciumul Român" care şi ea îşi va scoate ca¬ 
lendarul ei cu ilustraţiuni. 

Tot la această mişcare ieşeană trebue socotit şi litograful 
Antoni Parteni care a fost multă vreme profesor de caligrafie 
şi desen la Iaşi şi mutat la Galaţi va înfiinţa în acest oraş un 
Institut de arte grafice, care mai exista şi astăzi. El se încer¬ 
case în ilustraţie ca în portretul Iul Beldiman pentru Jalnica 
Tragedie. 


* 

La Buciire.şti mişcarea grafică era mai bogată şi s’a des- 
voltat mai intens. Cel d’intâi, care ştiind nevoile Ţărei româ¬ 
neşti, s’a instalat la Bucureşti a fost Karkaleki, venit dela Bu- 
da. îşi va conduce tipografia dela 1836 până la 1858, când o 
va trece lui Vasile Boerescu. In atelierele lui s’a publicat Al- 
manachul Statului cu litografii în hors-texte. Karkaleki niai 
deschisese şi o librărie în tovărăşia cu T. Pencovici. Fratele a- 
cestuia ; C. Pencovici va înfiinţa şi el o tipografie, care îm¬ 
preună cu aceea a lui Valbaum, de care am vorbit mai sus, va 
forma fondul tipografiei ziarului „Românul" a lui Winter- 
halter şi C. A. Rosetti (1845). Din teascurile ei va apare Calen¬ 
darul popular şi printre ilustratori se găsea şi A. Kladek, artis¬ 
tul venit din Banat. 

In provincie, la Craiova, se mai născuse o tipografie, aceea 
a profesorului de desen de la colegiul local Constantin Lecca, 
în care-şi publica ziarul redactat de el : „Mozaicul" (1838). El 
este autorul desenurilor apărute în 1834 în Biblioteca româ¬ 
nească. 

Tot de aici din Craiova se ridică încă un desenator-caligraf 
Gr. Pleşoianu, care publică la 1838 o Ghenovevă de Brabant 
cu 8 stampe cari pot să fie de el sau aduse dela Viena, ca acele 
de Seipp pentru Telemach, publicat în traducere tot de el. 

Aceste sunt începuturile artelor grafice în Craiova, cari 
astăzi au acolo o desvoltare atât de mare. 

Până la 1848 cam aceasta era starea de lucruri. După a- 
ceasta vântul de regenerare, care a suflat în Ţara Românească, 
a adus şi premeniri în domeniul artelor grafice. 

Astfel au apărut o întreagă serie de ateliere ca acel al lui 

Kopalnig (1852). Acel al lui Ohm (1852). Acel al lui Ulrich. 
Acel al francezului I. Pernei. 

Toate acestea au dispărut sau au mers la alte ateliere mai 
vechi. 

Două însă au avut o durabilitate mai mare. Au fost ate¬ 
lierele, pe care le-au înfiinţat A. Bieitz şi W. v. Voneberg, şi pe 
cari îi cunoştem de mai sus. 

Atelierul lui Bieitz a fost înfiinţat pe la 1850 şi avea ca 
specialişti pe Deubel ca tipăritor şi pe K. Danielis ca litograf. 
Din acest atelier afară de modele de desen liniar a ieşit un 
Album al oştirei Române — în culorî — sau stampe pentru Ie¬ 
rusalimul liberat tradus de Pacleanu, etc. 

Atelierul lui Voneberg a luat fiinţă la 1853. La el lucra 
ca specialist artistul vienez August Strixner. De el este repro¬ 
ducerea după tabloul Unirea a lui G. Tătărescu ; după cum de 
Sathmary de vre-o cât-va timp instalat în ţară ca fotograf, este 
reproducerea după Unirea lui P. Alexandrescu. 

Din acest atelier au ieşit cele 16 frumoase ilustraţiuni 
pentru Cartea lui Al. Pelimon ; Faptele Eroilor (1857). 

Lucrările mai de artă se executau în străinătate la Viena 
sau Paris : la Lemercier, la Goupil, Boyt. 

Nu voi mai pomeni nimic de xylograful Pcekacek, pe care 
tipografia Mitropoliei îl adusese pela 1854, pentru-că ne-am 
impus de a nu vorbi acum de gravura bisericească. 


* 

Anul 1857, care este anul ideei de Unire a ţărilor surori, 
este un an important pentru arta grafică pentru 2 motive : 

întâi, pentrucă este anul în care apar gazetele umoristice 
ilustrate, cari au deschis noi perspective pentru arta alb şi ne¬ 
grului. 

Al doilea, pentrucă este anul în care un mare îndrăgostit 
al trecutului nostru : maiorul D. Pappazoglu a luat hotărârea 
de a edita şi publica planşe grafice cu privire la Istoria glo¬ 
rioasă a ţărei sau la evenimentele mari ale zilei, hotărâre, pe 
care a ţinut-o timp de 40 de ani. 

Stabilimentele grafice din perioada precedentă fac faţă la 
noile nevoi, care se nasc acum ; dar altele iau naştere pentru 
nevoile gazetelor mai importante, cari apar acum : Românul lui 
C. A. Rosetti şi Naţionalul lui V. Boerescu. Aceste două gazete 
se amenajează astfel ca să poată tipări gazetele umoristice 
ilustrate, astfel la tipografia Naţionalului apar „Nikipercea“ lui 
Orăşeanu, ,,Ghimpele" lui Ghe Dem, „Păcală" lui P. Ghika, 
„pepelea" lui N. Fundescu. La Bieitz, trecut sub conducerea 
lui B. Baer, apar „Nichipercea", „Scrînciobul" lui P. Grădiştea- 
nu şi „Daracul". La Românul apar „Aghiuţă" al lui Hajdeu, 
„Asmodeu", etc. la Pernet „Cicala". 

Ba se mai înfiinţează pentru nevoile tot mereu crescânde 
ale peirodicelor româneşti aîte stabilimente al Lucrătorilor A_ 
sociaţi, cari angajând pe litograful K. Alexander (Sander) cu 
cari vor scoate revista umoristică „Şari Vâri român“ sau „Sa- 
tirul“. Alexander împreună cu Socek şi Teclu vor înfiinţa un 
nou stabiliment, care a mers tot crescând şi trăeşte şi astăzi, 
organizat pentru toate felurile de reproduceri. 

Toate aceste publicaţiuni, în cari desenatorii sunt : H. 
Trenk, elveţian venit din Sibiu, care pe lângă aspectul ac'esta 
necunoscut de desenator de caricaturi este cunoscut şi pentru 
lucrările mai serioase, ce a făcut, ca albumul pitoresc al Mă¬ 
năstirilor din Argeş şi Dâmboviţa, pe cari le-a vizitat în Com¬ 
pania lui Al. Odobescu. 

Satmary, care era şi fotograf al Curţei, a dat în acelaş 
timp la 1860 prima publicaţiune „Ilustraţia" care utilizează pa- 
nicografia în agrementarea ei. Satmary a mai întovărăşit pe 
noul Domnitor Carol în călătoriile lui pe la Mănăstiri şi a 
alcătuit o serie de vederi din tară şi costume, cari sunt una din 
cele mai frumoase publicaţiuni din acea vreme, pe cari le-a 
reprodus în chromolitografie. 

Preziosi, care a fost adus de Domnitor de la Constanti- 
nopole pentru a alcătui un album de vederi din ţara româ¬ 
nească. 

Dembitzky, un polonez refugiat la noi, care numit profe¬ 
sor de desen, a fost unul din cei mai fecunzi desenatori de ca¬ 
ricaturi. 

Emil Volkers, din Dusseldorf, pe care de asemeni Dom¬ 
nitorul l-a chemat pentru a se inspira din- manevrele armatei 
române din 1875 şi a face un Album militar. 

Vincenz, care desenează pentru ,,Cucurigu", Lili Bieltz sau 
Serrea pentru ,,Asmodeu“ şi „Ghimpele" etc., chiar şi Hajdău 
el însuşi sau Ghe. Dem. 

Pe toţi aceştia i-a utilizat maiorul Pappazoglu pentru plan¬ 
şele lui, cari dela 57 până la 77 au ilustrat toate evenimentele 
importante ca ; Unirea, Pricipele Cuza si Principesa Elena, în¬ 
trunirea armatelor Muntene şi Moldovene, împroprietărirea. 
Principele Carol, Revărsarea Dâmboviţei, Căsătoria Domnito¬ 
rului, Moartea lui Heliade Rădulescu, Defilarea trupelor în 
faţa Domnitorului, Mihai Viteazul şi Călugărenii, Războiul 
pentru Neatârnare, etc. în afară de scenele istorice, cari toate 
formează o colecţiune artistică în această perioadă de dina¬ 
inte de război. 

Dintre toţi aceşti artişti aş vrea să vorbesc numai de unul 
care nu este prea cunoscut : D. M. Serrea, care deşi moldovean 
de origine a lucrat mai mult la Bucureşti şi a lucrat mai mult 
în xylografie, arta pe care o învăţase la Viena, unde fusese tri¬ 
mes cu bursă, la marele artist Barfuss. 

Gravura pe aramă ia şi ea naştere în această perioadă şi 


www.dacoromanica.ro 




G. Popescu 


Portretul Regelui Carol I (gravură pe aramă) 


www.dacoromanica.ro 















67 


dintr’odată se ridică la lucrări de artă superioară cu artistul 
Th. Aman, care învăţase meşteşugul în Franţa şi l-a practicat 
cu dragostea de desăvârşit cu care le făcea pe toate. Subiectele 
sunt toate româneşti şi sunt destul cunoscute pentru a nu le 
mai aminti. Reunite într’un Album ele au fost puse în vânzare 
la 1875. 


♦ 

In Moldova, în acest timp, umorismul nu a avut aceeaşi 
desvoltare ca în Muntenia. Revistele ,,Bondarul“, „Boldul", 
„Clopotele", ,,Perdaful" se publicau în tipografia Ad. Berman. 

Numele artiştilor, cari lucrau nu se cunosc, mijloacele de 
reproducere erau mai ieftine, pentrucă gazetele ieşene nu pu¬ 
teau avea tirajul celor din Bucureşti ; de aceea ele foloseau 
gravura în lemn şi este cunoscut cel care lucra pentru Bonda¬ 
rul : Weingarten. 

Dacă publicaţiunile ilustrate erau mai puţin numeroase 
decât în Muntenia, în schimb chestiunea mijloacelor de re¬ 
producere era mai în cinste, pentrucă fusese îndrumată serios 
de Assaky. 

Gh Assaky rămăsese fidel preocupaţiunilor lui şi continua 
să-şi scoată Calendarele lui ilustrate în cari foloseşte desenele 
fiilor lui. Căutase să scoată o publicaţiune asemănătoare cu 
aceea a lui Satmary din Bucureşti şi face să apară „Icoana lu- 
mei" în 1865. 

Elevii, pe cari îi trimesese în străinătate şi între ei cel 
mai însemnat pentru arta grafică : Panaiteanu se întorsese la 
1858 şi pusese la cale înfiinţarea unei şcoale de Belearte la 
Iaşi, care a şi luat naştere la 1860. La această şcoală în deose¬ 
bire de Şcoala de Bele Arte din Bucureşti, care nu o avea, a 
fost şi o catedră de xylografie, cu un curs predat de el. Din 
învăţământul lui se va ridica un elev, care a făcut cinste maes¬ 
trului. Acesta a fost C. Stahi, care a practicat nu nlmai xylo- 
grafia, dar şi calcografia pe care le-a studiat la Miinchen între 
1872—1875. întors din străinătate a ocupat catedra de xylo¬ 
grafie la Şcoala de Belearte. De la el se cunoaşte portretul 
Elisabetei, doamna românilor în xylografie sau copie după Ph. 
de Champaigne după Edelinck în aquaforte. 

Gravori în lemn mai existau şi pe lângă tipografiile din 
provincie, ca cei dela tipografia Catzafany din Bârlad pentru 
care lucra Gatzulescu, Weingarten (Cartea Carlambrogio) şi 
chiar D. Serrea, din Tecuci. 


* 

In perioada care urmează după război, mişcarea artelor 
grafice, care fusese întreruptă în timpul războiului î.şi reia 
mersul cu puteri noi. 

Şcoala de Belearte de la Iaşi, dacă nu a produs elevi noi 
în artele grafice (Stahi singur continua să producă şi expunea 
xylografii) în schimb a produs vre-o câţi-va artişti, cari au 
însemnătate în arta alb şi negrului. 

Un produs al Junimei în artă a fost Th. Buicliu, dela care 
a rămas o încercare de a ilustra poveştile lui Creangă. 

Cel mai talentat produs al Şcoalei a fost C. Jiquidi cahe 
apare în domeniul caricaturei româneşti încă de la 1881 la 
Iaşi. Acesta a alimentat gazetele umoristice timp de 10 ani, 
după care trece la Bucureşti, unde-1 aşteaptă un succes ne mai 
pomenit încă în arta românească. De la el desenuri umoristice 
la Perdaful, la Caricatura, etc. 

Deşi tânăr, dar pentru că reprezenta cu prestigiu arta sa, 
care aducea aminte de caricaturistul francez A. Gill, el a avut 
elevi şi succesori la Iaşi. 

Primul dintre ei este L. Hlavsa, mi se pare un ceh, dar 
născut la Ia.şi, care a călcat pe urmele lui Jiquidi. El a făcut 
caricaturi la revista „Caraghiosul" pe care a scotea. Şi el a 
trebuit să-şi transplanteze activitatea la Bucureşti. 

Un alt urmaş, mai târziu, a fost caricaturistul Al. Livaditti, 
de la care a rămas prea puţin, pentru-că a murit tânăr. Cunosc 
o serie de cărţi poştale ilustrate cu tipuri ieşene cari sunt de 
cea mai bună calitate artistică. 

S au mai manifestat şi alţii ca N. Roteanu, Holban dar sin¬ 
gurul care merită a fi menţionat este Soldanescu, care este 
mai mult pictor, decât desenator. 

* 

Bucureştiul în schimb atrăgea spre el toată mişcarea ar-- 
tistică din tară şi aceasta graţie publicaţiunilor ilustrate. 

Şcoala de Belearte nu avea încă profesor pentru artele 
grafice şi nu va avea încă multă vreme. In schimb şcoala de 
pe lângă Asilul Elena Doamna, sub conducerea Gen. Davila se 
bucura de un învăţământ artistic foarte îngrijit. Aici profesa 
cunoscutul xylograf luliu Pop care dădea şi lecţiuni de gra¬ 
vură pe aramă. De la el au ieşit o serie de eleve ca Maria Ra- 
dianu, Elena Lungeanu, Elisa Schmidt, etc. ale căror lucrări ca¬ 
racterizează acea epocă. Aceste lucrări au avut un oare-care 
succes, nu numai de expoziţiune, dar şi în atenţia lumei : Regi¬ 
na Elisabeta în persoană s’a interesat de ele. 

Gravura pe aramă s’a bucurat şi mai departe de activita¬ 
tea lui Th. Aman. Apare acum şi un profesional al gravurei pe 
arama : Miitzner. 

Gravura pe lemn şi pe piatră litografică şi-a avut artiştii ei. 
Ast-fel în xylografie afară de D. Serrea, care se întorsese din 
străinătate avem pe luliu Pop, pomenit mai sus, care s'a ma¬ 
nifestat şi în gravura civilă, ca şi în cea religioasă. Pentru el 

tipografia Cărţilor bisericeşti va înfiinţa un atelier iconografic ; 
dar despre produsele acestui atelier vom vorbi în altă parte. 

Alţi gravori în lemn sunt : Tamek, Hochriem, lucrător cu 
cea mai mare clientelă pe atunci. 

In litografie la expoziţiunea din 1881 se manifestate artistul 
francez Williams cu vre-o 11 litografii, cari au atras atenţiu¬ 
nea. El a ramas cât-va timp la noi, ca şi alt francez Paul Henry, 
probabil aduşi de Fr. Dame pentru nevoile publicaţiunilor lui, 

Atelierele noi de litografie s’au înfiinţat, ca spre exemplu 
acela al tipografiei Grassiany, care a scos, cu ocazia încoronărei 
Domnitorului Carol I, un album cu litografii în culori, care 
reprezentau carele alegorice, cari defilaseră la Serbările Re- 
galităţei. De atunci acest atelier s’a specilaizat în lucrări pen_ 
tru com.ercianţi. 

Acel al tipografiei ziarului „L’Independance roumainc' ; al 
tipografiilor : Dor, P. Cucu, Luis, Clemenţa, Eminescu, etc. 

Tot atunci apar şi doi artişti : Pal (Paleologu) şi Hugo d’A- 
lesi in arta nouă a afişeriei dar au lucrat mai mult pentru 
Pai’is. 

In timpul acesta în străinătate se descoperiseră noi pro¬ 
cedee de reproducere şi în special cele fotografice, cu toate va- 
irantele lor. Cel mai important dintre ele zincografia, cel mai 
ieftin şi cel mai rezistent s’a introdus şi la noi şi am avut zin¬ 
cografi ca : Sorescu, Brandt, Marvan, cu cel mai important ate¬ 
lier, care s’a transformat într’un stabiliment de arte grafice. 

După război ilustraţiunea în publicaţiunile periodice au în¬ 
ceput a se răspândi mai mult. Ea a fost utilizată si în gazeta 
zilnică ca ,.Războiul" a lui Thiel şi Weiss, cari aveau ilustra- 
ţiuni în lemn, ca acele datorite xylografilor Weidlich şi Reiss, 
sau cele publicate în ,,Epoca“ şî „Adevărul". 

Publicaţiunile umoristice întrerupte de războiul din 1877— 
1878 încep a reapare : „Bobârnacul", ,,Puricele“, ,,Ciulinul", 
„Caricatura", ..Le Bossu", „Ghită Berbecu" (1837) al fraţilor 
Bacalbaşa, ,,Foarfecă", „Vespea", ,Tocila“, ,,Moş Teacă", ,,Ki- 
kirezu", „Veselia" şi altele. 

Ilustratorii sunt mulţi şi atraşi la Bucureşti de ori unde 
apăreau : Vincenz, San-georgiu, Pesky, Sanft, Rottea, Kunze, 
N. Roteanu, Caselli, etc. dar printre aceştia doi sau trei au pus 
pecetea personalităţei lor pe aceasta perioadă. Aceştia sunt : 
Jiquidi, Rolla Piekarsky, Hlavsa. 

Jiquidi care venea dela Iaşi este cel mai important, pen- 
tru-că a fost cel mai talentat si cel mai fecund şi pentru-ca 
a introdus la noi un gen nou ; Caricatura înţeleasă într’un mod 
occidental. Cea mai mare parte a producţiunei lui a fost în a- 
ceastă direcţiune şi cu ea a publicat albume, ca; „Profiluri par¬ 
lamentare", ,,Ziariştii după natură", „Medicii noştri", ,,Tipuri 
din ţară" etc. a colaborat la mai toate revistele umoristice, ca şi 
la cele serioase şi a scos el însuşi o revistă ,,Caricatura". A dat 

înfăţişarea definitivă unor tipuri ca acel al mitocanului- 
bătăuş, al ovreiului, al ofiţerului Moş-Teacă. 

Rolla-Piekarsky a venit din cel-alt colţ al ţărei dela T.-Jiu, 
unde împreună cu alţi intelectuali locali au promovat o miş¬ 
care artistică care şi-a avut urmările ei. Acolo scosese două 
reviste ilustrate : „Jiul“ şi „Ardeiul". Venit la Bucureşti a co¬ 
laborat şi el la gazetele umoristice şi în special la „Ghiţă Ber- 
becu“. Pe uimă şi-a legat arta de nevoile decorative ale unei 
instituţiuni noi „Minerva". 

Amândoi au format elevi, dintre cari cel mai distins a fost 
Hlavsa. Toţi ilustrătorii cari s’au ridicat mai pe urmă s’au ins¬ 
pirat de la dânşii, ca Vermont, Artachino, N. Petrescu, etc. 

La Iaşi mişcarea mergea vertiginos descrescând. Cu pleca¬ 
rea lui Jiquidi şi Hlavsa, nu rămăsese acolo decât Livaditti. 

Chiar şi şcoala nu producea technicianii, pe cari i-ar fi pu¬ 
tut da. Trebue însă să menţionez doi, cari se vor manifesta în 
perioada următoare : Dragoş şi Iser. 

Atelierele de arte grafice sunt acele de pe lângă tipogra¬ 
fiile ,,Miron Costin“ cu diferiţii ei conducători şi acea a lui 
Iliescu şi Grossu. 

* * 

Perioada următoare va dura până la războiul cel mare. 
Mişcarea de artă pornită în direcţia dela Bucureşti, care avea 
să ducă la înfiinţarea Societăţei „Tinerimea artistică" avea să 
mişte şi artele grafice spre o desvoltare în toate direcţiunile. 
Această desvoltare nu mai era dominată de întreprindere sau 
de periodic, ci a adus în primul plan pe artist. 

E adevărat că întreprinderi ca „Minerva" sau ca a ziarelor 
,,Adevărul" şi ,,Universul" sau altele mai mici ca „Tipografia 
Nouă" cu publicaţiunile ei socialiste sau „Eminescu", care va 
introduce la noi gravura pe cauciuc cu invenţia nouă ameri¬ 
cană a maşinei ,,Offset“, îşi vor mai avea importanţa lor, căci 
vor publica periodice ilustrate, cari vor utiliza pe artişti ca în 
trecut. 

Publicaţiunile sunt : Adevărul ilustrat. Adevărul de Joi, 
Furnica (1904) cea mai veche dintre revistele umoristice, cari 
mai apare şi azi. Zeflemeaua, Urzica, Fierul roş. Caricatura 
etc., iar desenatorii : Petrescu, St. Popescu, N. Mantu, Basa- 
rab, Sirato, etc. 

Totuşi artiştii îşi vor căpăta indepedenţa şi operile lor gra¬ 
fice vor apare în Expoziţiuni ca lucrări de sine stătătoare. 

Astfel în Xylografie s’a manifestat mai ales Sanielevici 
care a învăţat meşteşugul în Germania şi Franţa. Lucrările 
lui au o ţinută de artă, cari le-au făcut să fie apreciate de a- 
matori. Alături de el am văzut în expoziţiunile noastre şi gra¬ 
vurile marelui artist francez P. E. Vibert. 

Gravura pe aramă, care este cea mai nobilă dintre artele 

grafice a fost mai căutată de artiştii noştrii. Chiar cei mai în 
vârstă ca Nicolae Vermont, Carol Storck, sculptorul, Gh. Pe- 
traşcu s’au consacrat ei şi au produs lucrări. Cele mai bune 
sunt acele ale lui Vermont. Acum însă în această artă se ri¬ 
dică un artist, care n’a făcut altceva decât gravura pe aramă, 
acesta este : Gabriel Popesca. In mod permanent expoziţiunile 
noastre se bucură de prezenţa lui cu bucăţi, în cel mai pur 
stil clasic. Cunoscută, ca cea mai răspândită bucată este Por¬ 
tretul Regelui Carol I. In arta lui atacă subiectele cele mai di¬ 
ficile. Cu drept cuvânt a fost numit în 1908 profesor de gra¬ 
vură la Şcoala de Belle Arte din Bucureşti. Catedra fusese în¬ 
fiinţată cu câtva timp înainte şi fusese deţinută de sculptorul 
W. Hegel. Numai acum îşi avea un adevărat maestru în per¬ 
soana lui G. Popescu. Pentru toate calităţile lui, în 1932, i s’a 
acordat premiul naţional pentru artă. 

Alături de el s’au manifestat alţi doi artişti : Artur Mendel 
şi R. Canisius. Amândoi elevi ai şcolilor din Germania sunt cei 
mai fecunzi producători de gravuri. Canisius în special se con¬ 
sacrase vederilor din vechiul Bucureşti şi e regretabil că nu a 
putut scoate la iveala albumul, pe care-1 proectase şi pe care 
nu l-a putut da din cauza morţei, care l-a secerat. 

S’au mai încercat şi alţii ca Al. Poitevin, Ottilia Mibail, 
Zumino, etc. 

Litografia a atras pe pictorul I. Al. Steriade, care cu voinţă 
s’a dedat acestei arte pentru a provoca un reviriment şi în a- 
devăr a reuşit să provoace o mişcare, graţie talentului cu care 
şi-a atacat subiectele. Mi-ar fi plăcut să mă opresc puţin asu¬ 
pra lucrărilor lui, dar timpul nu mă îngadue. Alături de el 
trebue să plasăm pe St. Popescu. 

Unul care a arătat însuşiri mai mari în litografie, decât în 
gravură pe aramă este pictorul Poitevin-Skeletti. Dela el avem 
albume şi cu privire la laşul vechi (căci artistul este ieşean) ca 
.şi la Bucureştiul vechi. Alţii mai sunt : lonescu-Doru, Al. Hen- 
ţia, Severin, etc. 

Ateliere noi s’au înfiinţat, dar nu le mai număr, căci ar fi 
fastidios. Citez numai atelierul N. Maur, care a dat cele mai 
multe lucrări după război sau atelierele cari s’au înfiinţat la 
Craiova. 

Procedeele mai ieftine de reproducere au luat cea mai 
mare desvoltare aşa că au putut să facă să se nască ideea u- 
nei şcoale de Arte Grafice pentru tipografi, dar ideea nu va 
avea realizare decât după război. 

Dacă nu s’a născut această şcoală, care era necesară pentru 
estetica publicaţiunilor noastre, în schimb s'a născut o Socie¬ 
tate „Grafica" în 1908, datorită stăruinţei celor doi conducă¬ 
tori ai ei : Fischer-Galaţi şi I. Al. Steriade. Această societate 
în afară de stimulentul ce a fost pentru artişti şi de îndemnul 
de ase consacra acestei ramuri de artă, a fost şi iniţiatoarea 

Unei Expoziţiuni retrospective de artă grafică în 1916. In ea 
au apărut numai o infimă parte de opere datorite tuturor şcoli¬ 
lor din Occident, din cari nu vreau să citez decât aceea a doc¬ 
torului loan Cantacuzino, colecţie cunoscută în lumea întreagă 
şi aceea a d-lui Fischer-Galaţi, etc. 

Publicaţiunile noeistre de artă — reviste ca şi cărţi — s’au 
bucurat şi ele de această mişcare 

Artişti noi au apărut ca Iser, venit dela Iaşi, Ressu, Mişu 
Teişanu, Ary Murnu, legat de Furnica, Teodorescu-Sion, Steu- 
rer, Stoica, descoperit de Neamul Românesc, M. Mantu, dela 
Adevărul, alături de cei vechi, pe cari îi cunoaştem. 

Parisul chiar n'e-a reţinut pe unii din ei cum este ; Don. 
laşul nu a putut da în acest timp decât o expoziţie Stahi şi 
câţiva caricaturişti. 


* 


Mişcarea de artă întreruptă de războiul cel mare a reluat 
după încetarea lui. 

Cum era şi natural ea a reînceput la Iaşi, unde toată viaţa 
'"omânească era concentrată. Dintre artiştii de pe lângă marele 
cartier cel mai utilizat a fost Stoica. Alături de el s’a ridicat 
în gravura româneasca Hotaţiu Dimitriu, un talent mare, mort 
însă prea tânăr. 

Cu întoarcerea autorităţilor la Bucureşti, mişcarea grafică 
s’a reînodat cu firul vechi, ce fusese rupt. Cu alipirea ţărilor 
surori această mişcare a luat proporţii mai mari decât în tre¬ 
cut. 

Acum toate stabilimentele de artă grafică se pun pe baze 
noi şi altele noi se înfiinţează cu fonduri de comerţ ale unor 
întreprinderi austriace, rămase fără întrebuinţare după distru¬ 
gerea împărăţiei Austriei. N’aş vrea să menţionez decât ,.Cul¬ 
tura Naţională" din Bucureşti şi „Scrisul românesc" ,.Ramuri" 
din Craiova. Scrisul românesc s’a bucurat şi de conducerea u- 
mai bun conducător, care a fost d. V. Molin. Acesta a făcut să 
apară o revistă de specialitate „Grafica română" care şi-a în¬ 
deplinit rolul de a ridica nivelul artei grafice româneşti şi de 
a deştepta interesul pentru ea. Concursurile, pe cari le-a în¬ 
fiinţat, au deşteptat o emulaţie între lucrătorii de artă, aşa 
încât ideea unei şcoale de ucenici se punea din nou. Ea a fost 
îmbrăţişată de oficialitate, care i-a dat realitate. Şcoala aceas¬ 
ta a dat roade şi am avut până acum vre-o câteva expoziţiuni 
ale ei foarte reuşite. 

Pe de altă parte Societatea „Grafica" îşi reia activitatea 
şi împletindu-şi eforturile cu acele ale Fundaţiei Principele 
Carol, a dat mai multe expoziţiuni de artă grafică română şi 
străină. Grafica îşi măreşte activitatea înfiinţând o altă socie¬ 
tate (1923) „Bibliofila" destinată numai cărţei de artă. 

Dintre publicaţiunile de artă din prima parte a acestei pe¬ 
rioade n-aş vrea să menţionez decât splendida lucrare a lui 
Mişu Teişanu, realizată de atelierul Baer „Luceafărul" de Emi- 
nescu în planşe decorative. 

Acesta este debutul în cartea de amator, care a fost urmat 
şi de altele ; „Florica" de St. Popescu „Cântări pentru Pasă¬ 
rea Albastră" de Brătăşanu „Noaptea Furtunoasă" de A. Ji- 
quidi „Niculăiţă Minciună" de Brătescu-Voineşti, inspirat 
din arta lui Ed. Dulac. 

Bibliofilia românească a participat în străinătate la expo- 
ziţiunile din Florenţa, Veneţia, Lipsea, etc., şi a reuşit să im¬ 
pună la noi Expoziţii de cărţi străine, şi o săptămână a Cărţii 
româneşti. 

Ilustratorii periodicelor noastre s’au constituit şi ei în So¬ 
cietate şi am avut vre-o 5 sau 6 saloane ale umoriştilor între 
anii 1920—1926 în cari apar nume noi ca : I. V. Popa, Gruia, 
B’arg, Ross, lonescu-Sin, Toniţă, Dragoş şi alţii. 

Preocupările de artă pură şi de artă nouă s’au grupat în 
jurul revistei „Contimporanul" şi s’a pus sub conducerea celui 
mai îndrăzneţ dintre ei: Marcel lancu, înconjurat de vre-o 
câţiva minoritari ca V. Brauner, Mathis Teutch şi Miliţa Pă- 
traşcu, C. Mihăilescu, etc. Această mişcare, care înjghebase şi 
o şcoală de arte grafice pentru artişti, astăzi se găseşte împă¬ 
cată cu contrazicătorii ei, condusă de inimosul Horaţiu Dimi- 
triu, în Salonul de Desen şi Gravură înfiinţat de Ministerul 
Artelor în 1928 şi care de atunci în fiecare an ne arată pro¬ 
gresele româneşti în arta alb şi negrului. 

In xylografie avem acum pe Horia Tcodoru, pe Horaţiu 
Dimitriu neîntrecut, pe Maria Pana-Buescu, pe Maria Mano- 
lescu-Bruteanu, pe Alexandru Bassarab, pe Nina Arbore, pe 
Marcel Olinescu pe Gheorghiţă. 

In gravura pe aramă avem delicioasele pointe-seche ale lui 
Iser, pe d-na Manolescu-Bruteanu, pe Mircea Olarian, pe Pe- 
trescu-Dragoe, pe Dimitriu-Nicolaide, etc. 

In litografie pe Maur şi Hor. Dimitriu. 

Şi în fine în noua artă a Linoleografiei : pe Marcel lancu, 
pe Riza Probst-Kraid, pe Al. Basarab, pe Ana Ţigara-Samur- 
caş pe Ion Gheorghiţă, etc. 

* 

Ne rămâne de spus câteva cuvinte de gravură în ţinutu¬ 
rile alipite. 

In Transilvania gravura românească s’a născut împrejurul 
tipografiilor derivând din cele din Ţara Românească, şi mai 
târziu împrejurul celor ale episcopiilor unite şi ortodoxe. Dar 
despre aceasta gravură nu ne vom ocupa acum, ci numai de 
cea civilă, care s’a născut la începutul secolului M XIX. 

întreprinderi tipografice — în afară de aceea a lui Kar- 

kaleki dela Pesta — nu au putut trăi, pentrucă Românii au 
lolosit pe acele ale naţiunii dominante Ungurii sau ale Saşilor. 
Cele vre-o câteva publicaţiuni ilustrate ce au apărut în 
decursul secolului nu au valoare de artă. 

Totuşi în mişcarea generală de artă transilvană au apărut 
vre-o câţiva artişti, care trebuesc să fie menţionaţi, cum este 
spre exemplu G. Mathey, care acum este reţinut la Lipsea ca 
profesor, sau ca G. Russu, xylograful de mare talent care 
locueşte la Miinchen. 

După alipire se poate vorbi de o mişcare de artă grafică, 
pentrucă Românii, trecând la rang de naţiune dominantă au 
reconstituit toate întreprinderile grafice pe baza românească ; 
de aceea mişcarea grafică e tot atât de importantă, dacă nu 
mai mult, decât în limitele fostului Regat român. 

Pentru a nu da proporţii prea mari acestei lecţiuni voi cita 
câţiva artişti, Marcel Olinescu, P. K. Honich, Nagy H. Her- 
mann, Schullerus, etc. 

Cele, ce am spus despre Transilvania se aplică şi la cele¬ 
lalte două ţinuturi Bucovina şi Basarabia. Şi aici ca şi acolo au 
apărut artişti noi, 

